4 Horsemen Of Apocalypse: Tanda-Tanda Kiamat Kristian

Agama Kristian beriman bahawa Nabi Isa (as) mempunyai beberapa orang sahabat. Salah seorang ialah Yohanan ben Zavdi, pengikut yang amat dikasihi baginda Isa (as).

Dalam bahasa Inggeris, pengikut ini dikenali sebagai John The Apostle. Walau apa pun nama digunakan, jasa beliau telah bantu membangunkan agama Kristian. Kerana beliau menulis Injil John, tiga Surah John dan Kitab Wahyu.

Sementara itu wujud seorang lagi John yang lebih mudah digelar “John of Patmos”. Struktur agama Kristian meletakkan darjat tinggi pada beberapa agamawan awal yang digelar “Church Fathers”.

Kelompok ini hidup di antara abad ketiga hingga abad kelapan, dalam suatu senarai panjang terdiri daripada golongan yang celik tentang agama Kristian.

Mereka berpendapat bahawa Yohanan Zavdi dan John of Patmos merupakan individu yang sama. Tetapi untuk mengelakkan kekeliruan, biarkan dua nama ini dibezakan dulu sekalipun benar mereka sama.

John of Patmos menyumbang pada pengetahuan Kristian tentang Hari Pengakhiran. Sama seperti agama-agama lain, Kristian beriman bahawa hari besar ini tidak akan berlaku sebelum beberapa petanda penting.

Agama Kristian melabel petanda-petanda ini dengan gambaran menarik: penunggang kuda.

Penunggang Kuda Putih

Warna putih mungkin memberi gambaran kesucian. Seorang ketua paderi Yunani bernama Irenaeus berpendapat bahawa petanda ini mesti bermaksud Nabi Isa (as).

Kerana kuda putih seharusnya melambangkan penyebaran injil yang berjaya (Mounce, 2006). Bayangkan baginda menunggang seekor kuda putih, muncul di sebalik ayat Tuhan.

Tetapi ada sedikit kekeliruan di sini. Selepas Nabi Isa (as) berangkat ke syurga, agama Kristian berpegang bahawa Roh Kudus turun untuk bertemu dengan pengikut-pengikut baginda.

Jadi ada pendapat mengatakan petanda ini melambangkan Roh Kudus sebenarnya. Selain itu, kuda putih juga membawa maksud wabak epidemik yang membinasakan juga boleh berlaku. Namun tafsiran kepada wabak ini berubah seiring zaman.

Penunggang Kuda Merah

Tiada prasangka positif diberikan pada petanda ini, kerana warna merah dipercayai melambangkan api kemelut atau pep3r4ngan (Lenski, 2008).

Jadi petanda ini menceritakan bahawa suatu hari nanti akan ada persengketaan hingga menyebabkan bµnµh-membµnµh.

Tidak pelik pun jika lambang ini bererti sebuah pep3r4ngan saudara atau perp3c4han dalaman kerana merah seringkali dikaitkan dengan darah. Darah pula ialah sebati dengan p3rang.

Penunggang Kuda Hitam

Warna hitam pula membawa petanda buruk yang menghitamkan harapan, seperti kebuluran teruk. Penunggang ini membawa sejenis zygon, yakni penimbang seolah-olah mengatakan kebuluran membuatkan roti terlalu bernilai (sampai perlu ditimbang).

Harga sebutir gandum melonjak 10 kali ganda sampai gaji sehari cukup hanya untuk seorang. Ini merupakan petanda kebuluran, apabila makanan sudah tidak terjamin.

Selalunya keadaan ini berlaku kerana alam semulajadi atau angkara kez4l1man sebuah kerajaan.

Tetapi ada pihak berpendapat bahawa penunggang ini membawa sepanduk Tuhan, bahawa penimbangnya mengimbangi keadilan (Hutchinson, 2013).

Kuda Pucat

Inilah kuda terakhir, yakni kedatangan m4µt sendiri. Kerana penunggang ini digelar Thanatos yang tidak membawa sebarang s3nj4t4. Mungkin juga ia mengakhiri apa yang dimulakan tiga penunggang sebelumnya?

Berlaku Atau Tidak?

Hari Pengakhiran mempunyai sifat terlalu kompleks. Pertama sekali, petanda-petanda ini tidak melengkapkan pemahaman umat. Sebaliknya eskatologi hanya menerangkan sesuatu supaya masyarakat untuk bersiap-siaga. Tidak lebih. Tidak kurang. Sesungguhnya keempat-empat penunggang ini seolah-olah sudah menjelma.

Jadi fitrahnya, petanda k14m4t berbalik kepada akidah seseorang. Kerana barangkali petanda-petanda ini melambangkan sesuatu secara simbolik.

Rujukan:

Hutchinson, J.C. (2013). Albrecht Durer: A Guide To Research. Routledge. Halaman 58.

Lenski, R.C.H. (2008). The Interpretation of St John’s Revelation. Augsburg Fortress Publishers. Halaman 224.

Mounce, R.H. (2006). The Book of Revelation. Grand Rapids. Halaman 140.


Argyria: Penyakit Berkulit Biru

Sekitar 2008, seorang rakyat Amerika Syarikat telah menjadi sensasi internet apabila kulitnya bertukar menjadi kebiruan. Bagi sesetengah orang, barangkali ini hanyalah gimik internet mahupun solek kesan khas. Namun, bagi Paul Karason yang mempunyai masalah tersebut, barangkali dia berharap benar bahawa kulitnya menjadi biru kerana kesan solek.

Apabila dia menjelmakan diri di pentas, kulitnya kebiruan seperti Smurf dan kaum Na’vi (Avatar), bukan biru yang membengkak. Berdasarkan gambar gambar lama Karason, sebelum ni kulitnya normal. Putih sebagaimana rakyat AS berbangsa Kaukasus. Jadi, apa sebenarnya yang belaku padanya?

Sekiranya kita menyelusuri gaya hidupnya, dia mengatakan dia menelan sejumlah logam perak setiap hari. Mendengarkan hal ini, tahulah golongan doktor akan punca kulitnya kebiruan. Ini adalah penyakit argyria, keracunan logam perak. Akan tetapi, macam mana perak yang berwarna kelabu berkilat, boleh buat kulit menjadi biru?

Secara mudahnya, mekanisme pembiruan kulit ini adalah lebih kurang dengan penggelapan kanta cermin mata fotokromik apabila dipanahi terik matahari. Kedua duanya menggunapakai logam perak sebagai bahan aktif. Bagi kanta cermin mata fotokromik, bahan tersebut ialah garam perak klorida. Garam ni berwarna putih seperti garam makanan, jadi apabila ia diratakan pada kanta, ia adalah lutsinar.

Namun apabila cahaya matahari mengenai sebatian garam ini, ia bertukar menjadi logam perak tepu. Disebabkan garam ini dilapisi pada kanta secara menyeluruh, makanya apabila ia bertukar menjadi logam, lapisan tersebut menyebabkan kanta menjadi gelap. Inilah tindak balas fotokromik.

Mekanisme yang sama boleh dilihat pada penyakit ini. Ia bermula apabila pesakit menelan cecair koloidal perak sebagai bahan nutrient. Kemudiannya, tindak balas asid dalam perut akan memecahkan sebatian perak ini menjadi nanopartikel perak. Selepas itu, nanopartikel berkenaan akan bertindak balas dalam darah menjadi garam perak.

Garam perak ini kemudiannya akan termendap pada seluruh anggota badan seperti kulit. Daripada sinilah berlakunya pembiruan kulit pesakit. Apabila cahaya matahari mengenai kulit pesakit, garam perak tersebut akan bertindak balas bagi membentuk unsur perak tepu. Hasilnya, kulit pesakit menjadi gelap dan kebiruan.

Kisah Paul Karrason ini bukanlah kes pertama dan terakhir. Sebelum ini juga beberapa pesakit argyria telah didokumentasikan. Walau bagaimanapun, kenapa mereka memakan dan menelan koloidal perak walaupun ia akan cetuskan penyakit ini? Ia adalah disebabkan sifat logam perak sememangnya mempunyai sifat antimikrob. Seperti logam tembaga, ia mampu membunuh kuman. Malah, luka dan kelecuran boleh dirawat menggunakan tampalan perak.

Namun, itu tak bermakna ia bagus untuk ditelan. Juga, kita kena faham, jika ia boleh membunuh kuman, ia juga boleh membunuh manusia kerana sel badan dan kuman ni sifatnya lebih kurang, cuma sel badan ni lebih kuat berorganisasi berbanding kuman. Berbanding kulit, organ kita adalah sensitif dengan kimia berbahaya dan juga sebatian logam. Ini secara tak langsung menyebabkan terciptanya pemahaman tahyul akan sifat penyembuhan logam perak.

Sebagai penutup, perlu diingatkan bahawa sekali anda diracuni keterlebihan perak seperti seperti Paul Karasson, warna kulit pesakit argyria ni akan kekal pada anda sehingga mati.

RUJUKAN:

Brandt D, Park B, Hoang M, Jacobe HT (August 2005). “Argyria secondary to ingestion of homemade silver solution”. Journal of the American Academy of Dermatology. 53 (2 Suppl 1): S105–7. doi:10.1016/j.jaad.2004.09.026. PMID 16021155.

Chung IS, Lee MY, Shin DH, et al. Three systemic argyria cases after ingestion of colloidal silver solution. International Journal of Dermatology. 2010;49(10):1175–1177.

Fung MC, Bowen DL (1996). “Silver products for medical indications: risk-benefit assessment”. Journal of Toxicology. Clinical Toxicology. 34 (1): 119–26. doi:10.3109/15563659609020246. PMID 8632503.

U.S. Food and Drug Administration. Rules and regulations: over-the-counter drug products containing colloidal silver ingredients or silver salts. Final rule. Federal Register. 1999;64(158):44653–44658.


Mengenali Mumia Otzi the Iceman

Dua pelancong Jerman sedang menghayati keindahan alam di sebuah gunung Austria. Sedang elok mendaki pada aras 3,210 meter, mereka terjumpa sebuah rangka manusia yang beku dalam timbunan ais.

Hanya bahagian kepala sahaja timbul. Jadi mereka pun terperanjatlah. Terus mereka menghubungi pihak berkuasa pergunungan (mountain gendarmerie) denga prasangka rangka itu adalah seorang pendaki gunung.

Cuaca buruk dan faktor geografi merumitkan usaha gendarmerie. Tetapi setelah berjaya mengeluarkan, giliran saintis pula untuk terperanjat.

Rangka ini memang milik seorang pendaki gunung… tetapi daripada 5,300 tahun yang lalu, berdasarkan dua bahan bukti iaitu sampel tisu dan objek kαpαk berhampiran (Brenda, 2001). Saintis meletakkan jurang masa antara 3277 hingga 3105 S.M. Mereka memberinya nama Otzi.

Sebelum sampai αjαl, Otzi berusia 45 tahun dengan berat hanya 50 kilogram (Carroll, 2000). Dalam perutnya masih ada sisa gandum daging rusa yang dimakan dua jam sebelum kemαtiαn (Than, 2011). Enam jam sebelumnya pula, Otzi makan daging rusa lain dengan roti herba barangkali bersama ubi dan buah-buahan.

Saintis mengenal pasti pekerjaannya daripada sampel rambut. Mereka terjumpa kandungan kuprum yang sangat tinggi. Jadi mereka pun berpendapat yang Otzi bekerja di sebuah lombong kuprum.

Satu lagi petunjuk pada teori ini adalah kαpαknya yang diperbuat daripada kuprum.

Ciri-ciri fizikal Otzi nampak seolah-olah sudah biasa dengan aktiviti berjalan yang menimbulkan teori tentang gaya hidupnya pula…. iaitu mendaki gunung untuk mencari kambing (Ruff, et al., 2006).

Amalan ini, juga dengan faktor usia, memungkinkan yang Otzi sudah ada simtom-simtom perepµtan tulang. Sendi lutut dan buku lalinya didapati sudah menipis. Jadi saintis berpendapat jumlah 61 tatu pada badannya adalah untuk mengurangkan rasa sαkit (Piombo-Mascali, et al., 2020).

Kalau tengok dengan mata kasar, memang tatu ini tidak kelihatan. Saintis tahu pun selepas menjalankan teknik penggambaran multispektral, yang mendedahkan habis tatunya

Mengenal Pasti Punca Kemαtian

Otzi ditemui pada September 1991. Sehingga tahun 2001, saintis berpendapat beliau pergi buat selamanya kerana suhu sejuk melampau.

Walau bagaimanapun, imbasan CT mendedahkan sebilαh pαηαh pada bahu kirinya yang berpadanan dengan kesan koyak baju (Deem, 2008). Batang pαηαh ini kemudian dipαtαhkan seseorang yang kemudian memµkµl Otzi. Saintis berpendapat pαηαh ini telah menembµsi tulang bahunya dan mencµcµk berhampiran dengan paru-paru kiri.

Namun Otzi barangkali tµmbαng sambil berlαwαn. Kerana saintis terjumpa sisa DNA daripada sekurang-kurangnya empat orang lain. Mereka berpendapat Otzi berjaya membµnµh dua orang.

Kemudian kesan dαrαh pada baju didapati terlalu rata, menandakan beliau mengangkat seseorang (mungkin kawan). Kerana terlalu sαkit, beliau jatuh dan sedang cuba keluarkan kepala pαηαh dalam badannya. Beliau ditemui dalam keadaan lengan kiri pada bahu, jelas suatu usaha untuk mengeluarkan objek tajam dalam badannya.

Mungkin juga beliau diserαηg di kaki gunung tetapi kemudian dibawa naik untuk tujuan pengebµmiαη. Saintis juga berpendapat yang Otzi adalah seorang penjeηαyαh (Gannon, 2019).

Pertama sekali, tiada siapa tahu kenapa Otzi berada di kawasan pergunungan. Kedua pula, Otzi banyak makan hasil hutan. Dengan cara beliau diserαηg tambah pula kelengkapan untuk berlαwαη, tidak pelik kalau Otzi adalah seorang yang dikehendaki ketika itu.

RUJUKAN:

Brenda, F. (2001). Iceman: Uncovering the Life and Times of a Prehistoric Man Found in an Alpine Glacier. University of Chicago Press. Halaman 37.

Carroll, R. (2000, September 26). Iceman is defrosted for gene tests: new techniques may link Copper Age shepherd to present-day relatives. The Guardian.

Deem, J. (2008, Januari 3). Otzi: Iceman of the Alps: Scientific studies.

Gannon, M. (2019, Oktober 31). Scientists reconstruct Otzi the Iceman’s frantic final climb. National Geographic.

Piombino-Mascali, D. (2020). Therapeutic Tattoos and Ancient Mummies: The Case of the Iceman. Purposeful (ditapiskan): The Bioarchaeology of the Intentional (ditapiskan), Bioarchaeology and Social Theory. Springer Link. Halaman 119-136.

Ruff, C., et al. (2006). Body size, body proportions and mobility in the Tyrolean Iceman. Journal of Human Evolution. 51 (1): 91-101.


Istana Masyaf: Markas Hashashin Beroperasi

Bagi yang biasa bermain Assa-ssin Creed, mesti sudah tahu Istana Masyaf merupakan pangkalan utama bagi pembu-nuh-pembu-nuh yang ditampilkan dalam siri tersebut. Hakikatnya, Istana Masyaf merupakan salah satu daripada dua pangkalan operasi organisasi yang paling digeruni di Timur Tengah pada abad ke-11 dan abad ke-12 Masihi, Hashashin.

Pada lewat abad ke-11, organisasi ini diasaskan oleh seorang tokoh berfahaman Syiah Ismailiah bernama Hassan-i Sabbah[1]. Pada peringkat awal, kebanyakan operasi termasuk rancangan pembun-uhan dilakukan di Istana Alamut di Qazvin berhampiran Massoudabad, Iran hari ini.

Selepas reputasi mereka tersebar luas terutama selepas pembun-uhan wazir Empayar Saljuk, Nizam al-Mulk[2] pada 1092, Hashashin mula mengembangkan pengaruh mereka di Syria. Istana Masyaf yang terletak di Masyaf, Hama, Syria ini pada asalnya merupakan istana lama yang dibina pada era Rom Timur/Byzantine.

Istana ini dibina di atas puncak sebuah bukit batu kapur yang dikelilingi oleh lembah dan kawasan perkampungan. Ini bukan saja menjadikan lokasi Istana Masyaf strategik dari segi keselamatan dan pertahanan. Ini kerana sebarang cubaan untuk menakluk istana ini sukar berikutan kedudukannya di kawasan tanah tinggi. Selain itu, sesiapa yang berangan menakluk kubu Hashashin harus bersedia kemungkinan sera-ngan balas senyap kumpulan itu.

Istana Masyaf jatuh ke tangan kumpulan Hashashin pada tahun 1141 selepas berjaya merampasnya daripada sebuah kerajaan kecil Syam bernama Bani Munqidh. Dari situ, pelbagai operasi mereka dirancang terhadap semua pemerintah Timur Tengah baik kerajaan Islam mahupun kepimpinan ten-tera Salib. Sesiapa yang enggan tunduk dengan permintaan mereka atau cuba melawan, maka bersedialah menerima padah.

Salah seorang pemerintah yang berani mencabar hegemoni Hashashin ialah Salahuddin al-Ayubi. Pengasas Dinasti Ayubiyyah itu melancarkan kempen kepungan ke atas Istana Masyaf pada 1176 tetapi tidak berhasil. Ini mendorong organisasi pembun-uh itu bertindak balas bagi menghentikan semua kempen agresif mereka daripada Salahuddin.

Menurut satu legenda, baginda mengambil keputusan beradu di khemahnya sementara kepungan ke atas Istana Masyaf terus berjalan. Tatkala baginda lena diulit mimpi, salah seorang ahli Hashashin (tidak diketahui sama ada Rashid al-Din Sinan[3] sendiri atau ahli lain) menyusup masuk ke dalam khemah baginda.

Yang pasti, kelibatnya disedari Salahuddin selepas meninggalkan khemah itu. Terdapat beberapa versi ‘hadiah’ yang ditinggalkan ahli Hashashin kepadanya. Ada mengatakan yang ditinggalkan dalam khemah baginda ialah manisan yang dibubuh racun. Ada juga mengatakan anggota Hashashin sengaja meninggalkan sebilah pisau di atas katil baginda.

Yang pasti, terdapat satu nota yang memberi amaran sekiranya Salahuddin berterusan melancarkan kempen ke atas mereka, maka bersedialah menerima padah. Enggan mengambil risiko, pengasas Dinasti Ayubiyyah itu mengarahkan semua kepungan dihentikan dan angkatan baginda berangkat pulang.

Hakikatnya, Salahuddin mahu membentuk pakatan dengan Hashashin dengan tujuan mengusir angkatan per-ang Salib keluar dari Timur Tengah terutama yang berpangkalan di Pergunungan Lubnan. Menerusi pakatan ini, pihak Salib tiada sekutu yang boleh digunakan melawan angkatan Ayubiyyah. Bagi pihak Hashashin pula, pakatan sebegini bukan saja mengukuhkan kedudukan mereka. Malah, ia dapat menghapuskan pengaruh Salib yang dianggap duri dalam daging kepada semua kerajaan di Timur Tengah.

Dan ada sebab mengapa pihak Salib mahu bergabung dengan Hashashin. Pada April 1192, seorang bangsawan Salib dari Itali bernama Conrad of Montferrat[4] dibun-uh oleh dua pembu-nuh Hashashin selepas kedua-duanya menyamar sebagai rahib Nasrani. Salah seorang daripada pembu-nuh berjaya ditahan dan selepas disek-sa, mengakui arahan dikeluarkan oleh Richard I/Richard the Lionheart.

Bagi ramai sejarawan, kemungkinan arahan bun-uh dikeluarkan baginda tidak mustahil kerana banyak kelebihan yang diraihnya selepas Conrad mangkat. Ini termasuklah membenarkan Ratu Isabella I dari kerajaan Jerusalem berkahwin dengan Henry II of Champagne sekaligus membenarkan Henry II bergelar raja baru Jerusalem. Bagaimanapun, keterangan itu diragui oleh sejarawan Ibnu al-Athir. Sebaliknya, beliau mencadangkan Salahuddin dan Rashid sebagai dalang di sebalik pembu-nuhan Conrad.

Namun begitu, tiada siapa yang kebal kecuali Ilahi. Pada tahun 1250-an, kubu-kubu Hashashin digem-pur habis-habisan oleh angkatan Mongol. Sera-ngan tersebut menyaksikan banyak kubu jatuh termasuk Istana Masyaf pada tahun 1260. Bagaimanapun, angkatan Mongol tidak kekal lama di Masyaf selepas tewas di tangan al-Zahir Baibars di Ain Jalut[5].

Selepas mereka diusir dari Masyaf, kumpulan Hashashin kembali beroperasi di Masyaf. Namun begitu, kumpulan tersebut tidak mempunyai kekuatan politik seperti semasa era Hassan dan Rashid. Pada tahun 1270, cabang Hashashin di Syria diambil alih oleh kerajaan Mamluk dan bertindak sebagai pasukan khas rahsia kerajaan itu. Antara yang bernasib malang sebagai mangsa Hashashin pada ketika itu ialah Philip of Montford[6].

Kini, Istana Masyaf menjadi sebahagian dari lanskap bandar itu hari ini. Melalui projek pemuliharaan istana yang dijalankan pada 2000 hingga 2006 mendapati terdapat beberapa sisi rahsia istana yang tidak diketahui umum. Antara ciri istana yang tersembunyi ialah sebuah terowong rahsia dan sistem saliran yang menyalurkan air hujan ke dalam tangki.

Selain itu, istana ini turut mempunyai sebuah rumah mandi tradisional sekaligus memperlihatkan aspek kemewahannya tidak pernah dilupakan. Hari ini, ia masih terpelihara dengan baik walaupun berdepan anc-aman per-ang dan pengga-nas yang muncul selepas Per-ang Saudara Syria tercetus pada 2011.

NOTA:

[1] Pengasas kerajaan Nizari berfahaman Syiah Ismailiyyah dan Hashashin. Diberi gelaran Orang Tua di Atas Gunung oleh Marco Polo dalam bukunya, Kisah Pengembaraan Marco Polo. Menyediakan batu asas kepada Hashashin sebagai sebuah organisasi yang digeruni para pemerintah pada abad ke-11 dan ke-12 Masihi.

[2] Cendekiawan Parsi dan pengasas Madrasah Nizamiyyah. Dikatakan dibu-nuh oleh Hashashin atas arahan Sultan Malik I. Mengikut beberapa versi, beliau dibu-nuh kerana terbabit dengan perebutan kuasa dengan Malik I atau tidak setuju dengan tindakan baginda mendukung fahaman Syiah selepas mengikuti debat Ahli Sunnah Waljamaah-Syiah yang dianjurkan Madrasah Nizamiyyah.

[3] Ketua Hashashin Syria. Muncul dalam Assa-ssin Creed sebagai antagonis utama siri dengan gelaran al-Mualim. Dalam permainan video itu, Rashid mengarahkan protagonis, Altair untuk membu-nuh Grand Master of Knight’s Templar Ke-11, Robert IV de Sable semasa kempen Richard I di Arsuf.

[4] Antara pemain utama kempen Salib ketiga dan bergelar Raja Jerusalem selepas berkahwin dengan Isabella I secara tidak langsung pada 1190 sebelum ditabalkan secara rasmi pada April 1192.

[5] Kekalahan signifikan Mongol di tangan pihak Mamluk semasa cuba menakluk Syam dan Mesir selain Pertem-puran Marj al-Saffar pada 1303. Ain Jalut juga menjadi saksi penggunaan mer-iam tangan pertama yang menakutkan ten-tera Mongol mengikut keterangan buku-buku keten-teraan Arab pada abad ke-13 dan ke-14.

[6] Antara pemain Salib semasa kempen Salib ketujuh. Menjadi pencetus Pertem-puran St Sabas selepas membantu ten-tera Genoa menghalau angkatan Venice keluar dari Tyre pada 1256. Cuba mendapatkan bantuan Eropah melawan Baibars kerana faktor usia, kepimpinannya yang bertenaga dan sedar tanpa bantuan Eropah, angkatan Salib akan tumbang.

RUJUKAN:

DHWTY. (2014). Masyaf Castle, the Seat of the Assassins.


Saintis Jumpa Cara Berkomunikasi Dengan Orang Yang Sedang Bermimpi

Saintis berjaya berkomunikasi secara dua hala dengan orang yang sedang bermimpi dalam sedar (lucid dream). Individu yang sedang bermimpi mampu menjawab soalan-soalan yang datang dari luar mimpi mereka sendiri.

Mimpi dalam sedar ataupun “lucid dream” adalah mimpi yang mana kita sedar bahawa kita sedang bermimpi. Tipikalnya, kita tidak sedar bahawa kita sedang bermimpi. Individu yang berada dalam “lucid dream” boleh mengawal naratif & persekitaran mimpinya. Mengikut kajian seramai sekitar 24,000 orang, separuh daripadanya mereka pernah mengalami mimpi dalam sedar.

Berapa kajian telah dibuat saintis menggunakan kod morse untuk berkomunikasi dengan pemimpi lucid dan kod morse tersebut manifestasi dalam pelbagai keadaan dalam mimpi seperti bunyi telefon, bunyi tiket dan sebagainya. Pemimpi akan sedar bahawa bunyi itu datang dari dunia luar mimpi dan dia perlu menjawab soalan yang diberikan.

Ada juga kajian saintis menggunakan bahasa percakapan sebenar dengan memberikan soalan-soalan tertentu (kajian menggunakan soalan matematik) untuk berkomunikasi dengan pemimpi. Pemimpi pula mendapat soalan-soalan tersebut dari luar mimpi seolah-olah mendengar suara dari langit. Ibarat suara narator dalam filem.

Biasanya saintis bergantung pada ingatan pemimpi untuk mengkaji kandungan mimpi. Kelemahan utama kaedah ini ialah ramai individu biasanya tidak akan ingat apa yang dimimpikan. Selepas bangun tidur, mimpi akan tersejat dari ingatan. Daripada ingat sikit-sikit, terus tidak ingat langsung dalam masa yang singkat.

Kaedah yang ditemui baru-baru ini lebih menarik kerana dapat berkomunikasi terus secara dua hala ketika orang itu bermimpi.

Inception coming to reality?

RUJUKAN:

Konkoly, K., Appel, K., Chabani, E., Mironov, A. Y., Mangiaruga, A., Gott, J., & Paller, K. (2020). Real-time dialogue between experimenters and dreamers during REM sleep


Sangam: Manuskrip Purba Tamadun Tamil

Sebut
saja nama Sangam, siapa tidak boleh nafikan penangan filem klasik Hindustan
tahun 1964 lakonan mantap Raj Kapoor, Vyjayanthimala dan Rajendra Kumar. Dan
siapa tidak boleh melupakan lagu klasik yang dinyanyikan oleh Vyjayanthimala
dan Mukesh, Bol Radha Bol. Penulis bukan mahu bercerita filem Sangam tetapi
sejenis kumpulan teks sastera klasik di selatan India yang dikenali dengan nama
Teks Sangam.

Sangam atau nama lainnya cankam, chankam atau shangam ialah kumpulan teks sastera terawal yang ditulis dalam Bahasa Tamil, salah satu daripada bahasa utama di selatan India. Koleksi penulisan Tamil ini dikatakan dihasilkan pada abad pertama hingga abad ketiga Masihi. Tetapi ada juga berpandangan teks-teks ini dihasilkan jauh lebih awal dari tempoh yang dinyatakan iaitu abad ketiga Sebelum Masihi hingga abad ketiga Masihi. Di sebalik teka-teki bila ia dihasilkan, teks Sangam ini memberi peluang kepada pengkaji dan sejarawan menelusuri kehidupan harian penduduk di Tamilakam (sebuah wilayah lama yang dihuni oleh orang Tamil) ketika itu. Teks ini juga merupakan bukti dokumentasi sejarah awal wilayah berkenaan.

Sangam diambil dari terma Bahasa Sanskrit ‘sangha’ yang bermaksud sekumpulan orang atau persatuan. Menariknya, perkataan sangam turut dipetik dalam teks berkenaan yang merujuk kepada kumpulan cendekiawan sastera yang menghasilkan kompilasi teks-teks ini. Dipercayai terdapat tiga kumpulan cendekiawan sastera yang berbeza menyumbang kepada Teks Sangam pada era dan tempat berbeza. Wujud dakwaan salah satu kumpulan cendekiawan ini dinaungi oleh raja-raja Dinasti Pandyan, salah satu daripada tiga dinasti Tamil yang direkodkan dalam sejarah. Selain Pandyan, dua lagi dinasti Tamil yang wujud ialah Dinasti Chola dan Dinasti Chera.

Sangam pertama dikatakan meletakkan latar tempatnya di Thenmadurai, sebuah kota mitos dan dikatakan dihadiri oleh dewa-dewi dan pendeta-pendeta legenda. Tiada karya yang dihasilkan mengikut Sangam ini yang masih wujud. Sangam kedua pula berkisar tentang sebuah lagi kota mitos bernama Kapatpuram. Walaupun kumpulan teks ini menghasilkan pelbagai karya yang banyak, hanya Tolkappiyam sahaja yang masih wujud hari ini. Teks ini berkisar tentang tatabahasa dan retorik awal Tamil. Latar tempat Sangam ketiga terletak di Madurai, sebuah bandar moden di Tamil Nadu dan pernah menjadi ibu kota Dinasti Pandyan.

Sangam ketiga ini bertanggungjawab sepenuhnya kepada keseluruhan teks Sangam yang kita ketahui hari ini. Tetapi ada yang berpandangan daripada semua teks Sangam yang diketahui, sesetengah saja yang dapat dikaitkan kembali dengan Sangam ketiga. Selain Tolkappiyam, teks-teks awal Tamil yang menjadi sebahagian daripada korpus sastera Sangam ini ialah Ettutogai (Ainkurunuru, Kuruntokai, Narrinai, Akananuru, Kalittokai, Patirruppattu, Purananuru, and Paripatal), antologi 10 idil/sajak (Pattupattu), 18 karya pendek (PadinenkilkanakkuI) dan dua kisah epik (Silappadikaram and Manimekalai).

Kebanyakan
Teks Sangam berkisar kepada topik-topik sekular seperti kerajaan dan peperangan
sekaligus menjadi tingkap kepada para pembaca mengetahui kehidupan harian
manusia di Tamilakam semasa ia dihasilkan. Namun pada masa sama, ada juga teks
yang menyentuh tema keagamaan seperti Paripatal yang mengandungi sajak-sajak
tentang dewa-dewi. Kumpulan teks ini turut menceritakan topik-topik lain
seperti pentadbiran, perdagangan dan masyarakat.

Satu contoh ialah kisah epik Silappadikaram (Kisah Gelang Kaki), sebuah kisah seorang wanita bernama Kannagi yang menjadi dewi selepas menuntut bela kematian suaminya bernama Kovalan yang diperangkap akibat kesalahan yang tidak dilakukannya. Walaupun nama kedua-dua watak epik Silappadikaram merupakan fiksyen, kebanyakan tokoh yang disebut dalam kisah epik itu benar-benar wujud sekaligus memberi lebih banyak gambaran kehidupan di Tamilakam ketika itu.

RUJUKANMingren, Wu. (2018). Sangam Literature: These Tantalizing Tales Offer a Window into Ancient Tamil Life. Ancient-Origins. https://www.ancient-origins.net/artifacts-ancient-writings/sangam-literature-tantalizing-tales-ancient-tamil-life-021936


Planet Yatim Di Sistem Suria

Adakah selama ini anda beranggapan bahawa semua planet-planet di angkasa saling beredar mengelilingi matahari di dalam sistem solarnya sendiri?

Jika anda beranggapan sedemikian, maka ketahuilah bahawa di dalam galaksi bima sakti ini terdapat juga planet yang wujud bersendirian dan tidak terkait dengan sebarang sistem solar. Planet-planet ini dipanggil dengan banyak nama di mana salah satunya adalah planet yatim (orphan planet).

Oleh kerana planet ini tidak berada di dalam sebuah sistem solar, maka planet ini tidak mengorbit sebarang bintang dan wujud secara bersendirian terapung-apung di ruang angkasa. Hanya pusat galaksi sahaja menjadi pemandu arah untuk planet ini mengorbit.

Bagaimana boleh menjadi Planet Yatim?

Seperti juga anak yatim yang pada awalnya mempunyai ibu bapa, planet yatim ini juga pada asalnya berada dalam satu sistem solar dan mengorbit sebuah bintang sebagai matahari (parent star). Namun begitu, planet ini menjadi yatim apabila secara tidak sengaja telah tercampak keluar dari sistem solarnya sewaktu proses awal pembentukan sistem solar tersebut.

Dalam fasa awal proses pembentukan sesebuah sistem solar, keadaan di dalam sistem solar tersebut penuh huru-hara di mana planet-planet yang terbentuk ini bergerak tanpa arah tuju dalam mencari kestabilan graviti dengan bintang/matahari yang menjadi pusat kepada sistem solar tersebut.

Ketika fasa inilah planet-planet saling berlanggar dan berselisih antara satu sama lain. Kejadian ini menyebabkan laluan orbit setiap planet berubah dengan cukup drastik. Bagi planet yang terselamat, mereka akan kekal dan terus mengorbit bintang tersebut. Namun terdapat planet yang malang yang hilang keseimbangan graviti lalu landasan orbitnya tercampak keluar dari sistem solar tersebut.

Kewujudan planet yatim ini sudah lama dibincangkan di kalangan para saintis. Saintis percaya setiap pembentukan sistem solar akan menghasilkan planet yatim ini. Oleh itu kuantiti planet yatim di dalam galaksi bima sakti adalah sangat banyak sehingga menjangkau billion. Namun begitu, proses untuk mencari planet asing di luar sistem solar bukanlah satu proses yang mudah. Para saintis bergantung harap pada dua jenis kaedah dalam mengesan kewujudan planet asing. Satu daripadanya adalah dengan melihat pergerakan sesebuah bintang bagi menentukan samada wujud atau tidak planet yang mengorbit bintang tersebut.

Oleh kerana planet yatim ini tidak mengorbit sebarang bintang maka usaha untuk menjumpai planet yatim ini adalah begitu sukar sekali. Para saintis terpaksa menggunakan kaedah pembelauan graviti. Kaedah pembelauan graviti ini berfungsi apabila calon planet yatim ini berada pada kedudukan tengah-tengah di antara bumi dan sebarang bintang, graviti daripada planet ini akan membelaukan cahaya bintang yang kelihatan di bumi. Dengan kaedah inilah maka saintis dapat mengesan planet yatim tersebut.

Namun begitu, para saintis masih lagi berbincang samada setiap penemuan tersebut adalah benar-benar planet yatim atau tidak. Ini kerana kaedah ini hanya mampu mengesan planet yang bersaiz besar seperti Musytari, atau erti kata lain planet dengan saiz 300 kali ganda dari saiz bumi. Lalu timbul kemungkinan bahawa planet yang dikesan tersebut sebenarnya mengorbit bintangnya sendiri tetapi pada jarak yang sangat jauh atau ianya merupakan bintang bersaiz kecil yang tidak mempunyai tenaga nuklear yang mencukupi untuk terbakar.

Walaupun planet yatim ini terawang bersendirian di angkasa, ia tidak bermakna planet ini mati. Keadaan di planet yatim ini bergantung kepada pembentukan dan saiz planet tersebut. Jika planet yatim itu terhasil dari batu seperti planet bumi, kemungkinan planet tersebut dapat menyimpan haba di pusat planetnya dan haba ini mampu membentuk atmosfera. Tetapi ia hanya berlaku pada planet yang bersaiz besar sedang planet bersaiz kecil tidak akan mampu untuk menyimpan sebarang haba dan wujud dalam keadaan yang sangat sejuk.

Terdapat juga planet yatim ini yang terbentuk daripada mampatan gas dan membentuk planet gas gergasi. Proses pembentukan ini sama seperti proses yang dilalui oleh planet Musytari. Planet-planet yang terbentuk melalui fasa ini kebiasannya akan memiliki bilangan bulan yang banyak. Fenomena ini kelihatan seakan planet yatim tersebut membentuk sebuah sistem solar sendiri berskala miniatur.

Ketiadaan matahari memberi impak yang cukup besar kepada planet-planet yatim. Tanpa ada terbit dan terbenam matahari bermakna tiada siang dan malam, tiada sumber haba semulajadi untuk menyelimutinya dari kedinginan angkasa juga tiada hari atau tahun sebagai penentu masa. Gambar adalah ilustrasi artis bagi sebuah planet yatim, CFBDSIR 2149-0403.


Kewujudan Peta Rasa Lidah

Masih terngiang-ngiang juga di fikiran penulis, memori kegelisahan hati bila tiap kali ada pemeriksaan gigi masa sekolah rendah dulu. Sayup-sayup kedengaran raungan sahabat-sahabat saya yang dicabut gigi pada ketika itu yang agak seram.

Maka, dalam mencari ketenangan yang fana, mata saya meliar, melihat disegenap penjuru bilik rawatan untuk menidakkan apa yang didengar dan mengelakkan diri dari melihat kes3ngsar4an sahabat-sahabat saya, yang terbaring kaku di atas kerusi-kerusi rawatan.Walaubagaimanapun, bukan gigi-gigi yang dicabut itu menjadi topik utama artikel kali ini tetapi bagaimana agaknya sejarah dan rupa peta lidah yang tergantung di bilik rawatan tersebut, boleh terhasil.

Kronologi Peta Lidah

Pada tahun 1901, seorang saintis Jerman, D.P. Hanig buat julung-julung kalinya  telah menjalankan kajian terhadap tahap kepekaan relatif pada lidah berdasarkan empat rasa asas lidah, iaitu masam, masin, manis dan pahit. Hasil dapatan daripada data kajian ini, beliau menyimpulkan bahawa wujudnya kepelbagaian sensitiviti terhadap empat rasa utama tersebut pada permukaan lidah.

Kajian ini diteruskan oleh Edwin Boring, sejarawan psikologi terkenal di Harvard University pada tahun 1942. Beliau telah mengambil dan mengumpul data-data yang diperoleh daripada kajian Hanig. Beliau kemudiannya, mengira tahap sensitiviti tersebut dengan nilai yang bernombor.

Nombor-nombor inilah yang kemudiannya melambangkan tahap kepekaan relatif lidah yang telah diplotkan pada graf untuk memudahkan para saintis mengenal pasti kawasan-kawasan pada lidah yang mana mempunyai kadar sensitiviti yang rendah dan juga kawasan yang tiada langsung sensitivitinya. Maka, lahirlah peta lidah moden dari kajian tersebut.

Selang puluhan tahun berikutnya, seorang saintis bernama Virginia Collings telah mengkaji semula kajian yang telah dilaksanakan oleh Hanig. Beliau sependapat dengan Hanig bahawa wujudnya kepelbagaian sensitiviti empat rasa utama tersebut di keseluruhan permukaan lidah.

Walaubagaimanapun, variasi tersebut hanyalah sedikit dan tidaklah ketara sangat. Apa yang ditemui Collings ialah kesemua rasa tersebut boleh dikenal pasti oleh deria rasa, tidak kira dimanapun ia berada. Antara kawasan terletaknya deria rasa ialah di sekitar lidah dan juga pada bahagian belakang lelangit di dalam mulut.

Kajian lanjutan daripada dapatan tersebut mendapati terdapat sekitar 50 hingga 100 reseptor deria rasa bagi setiap rasa. Namun begitu, sehingga kini, variasi tahap rasa masih lagi menjadi isu hangat untuk diperdebat dalam kalangan saintis.

Rasa Utama Yang Kelima?

Kebanyakan ahli saintis bersetuju bahawa kita mempunyai rasa utama yang kelima, selain masin, masam, manis dan pahit. Nama yang diberikan terhadap rasa utama yang kelima ini ialah Umami. Umami ini telah ditemui oleh seorang saintis Jepun iaitu Kikunae Ikeda sejak awal 1900-an lagi.

Secara amnya, Umami amat kuat merespon terhadap perasa glutamate, yang kebanyakannya boleh ditemui pada makanan-makanan yang ditapai dan juga monosodium glutamate (MSG) yang digunakan secara meluas sebagai penambah rasa dan kelazatan terhadap makanan. Antara makanan yang kaya dengan rasa umami ialah ikan, keju dan kicap. Hasil penemuan ini juga telah membawa kepada perdebatan bahawa wujudnya rasa utama yang keenam iaitu lemak.

Jasa Rasa Masam

Ahli saintis telah mengenal pasti satu protein khusus pada lidah yang bertindak balas terhadap rasa masam. Protein ini tergolong dalam senarai protein utama bagi manusia dan haiwan-haiwan mamalia yang lain. Hal ini demikian kerana berjasanya protein ini dalam membantu kita untuk membezakan suatu makanan itu sudah basi mahupun yang belum cukup ranum. Terima kasih, sahabat.

Kesimpulannya, asalkan boleh rasa makanan yang dimakan, bersyukurlah.

RUJUKAN:

Wanjek, C. (2006, August 29). The Tongue Map: Tasteless Myth Debunked. Retrieved October 06, 2020, from https://www.livescience.com/7113-tongue-map-tasteless-myth-debunked.html


Tokoh Islam Pembela Maruah Wanita Muslim Ketika Perαng Kemerdekaan Turki

Berikutan kekalahan Empayar Uthmaniyah dalam Pe.rang Dunia Pertama, tentera Uthmaniyah telah dilucutkan sen.jata berdasarkan perjanjian Gencatan Sen.jata Mudros. Walaupun Empayar Uthmaniyah telah bersetuju untuk melepaskan wilayah yang sangat luas, termasuk yang kini dikenali sebagai Syria dan Iraq, pihak Berikat terus mengekalkan pasukannya untuk mengawal saki baki Empayar Uthmaniyyah, iaitu Turki.

Pada 22 Februari 1919, Maraş (kini Kahramanmaraş), wilayah Uthmaniyah di Aleppo telah diduduki oleh pasukan Tentera British. Walau bagaimanapun, pihak British menyerahkan kota itu kepada Tentera Perancis pada 29 Oktober 1919. Sebahagian daripada tentera Perancis terdiri daripada French Foreign Legion, yang terdiri daripada orang Armenia tempatan.

Permohonan yang dibuat oleh penduduk Maraş untuk menghalang peralihan ini gagal kerana kelemahan Empayar Uthmaniyah ketika itu dan sikap acuh tak acuh pihak pentadbir. Pada petang 29 Oktober 1919, unit perintis di bawah kendalian Kapten Julie memasuki kota dari lokasi Sheikh Adil di tengah-tengah sambutan dan sorakan orang Armenia.

Sehari selepas itu, satu barisan hadapan terdiri daripada 2000 tentera sukarelawan tentera legion Perancis, Armenia, dan Algeria memasuki kota itu sekali lagi. Tentera Armenia berkeliaran di sekitar jalanan kota secara berkumpulan dengan tentera Perancis.

Sehinggalah pada suatu petang di hari Jumaat, 31 Oktober 1919, tentera legion Armenia dan Perancis yang meronda ini menganggu penduduk Turki Muslim dengan pelbagai penghinaan dan ejekan.

Sekumpulan askar dari peronda Perancis-Armenia melihat 3 wanita keluar dari rumah mandi awam Uzunoluk dan seorang budak lelaki membawa barangan mereka, petang itu cuaca agak gelap dan kejadian dikatakan bermula dengan “Ini bukan lagi tanah air Turki. Kamu tak boleh lagi bersiar-siar dengan memakai tudung kepala di tanah ja.jahan Perancis!”

Para peronda tersebut kemudian cuba menanggalkan tudung wanita berkenaan secara paksa. Wanita-wanita itu mula menjerit dan meraung meminta tolong dari orang ramai di kedai kopi Kel Haji yang berhampiran selepas salah seorang dari mereka jatuh pengsan.

Çakmakçı Said dan Gaffar Kabuloğlu Osman merupakan responden pertama ke tempat kejadian menjerit “Cel.akalah orang k.afir!  Jangan sentuh adik-adik aku!”  Dia meluru ke depan mahu menentang askar-askar legion Armenia-Perancis.

Namun Çakmakçı Said, yang tidak bersen.jata mengalami keced.eraan yang parah akibat ditem.bak. Sementara itu, Sütçü Imam yang merupakan peniaga susu berdekatan bertindak melepaskan tem.bakan dengan sepucuk pistol miliknya, membu.nuh seorang Legion Perancis-Armenia dan menced.erakan seorang lagi.

Dalam kejadian ini, Çakmakçı Said telah syahid dan orang Armenia yang ced.era meninggal dunia. Upacara pengebumian besar telah diadakan untuk warga Armenia yang meninggal dunia pada 1 November 1919. Tentera Perancis dan tentera British yang belum meninggalkan kota, datang ke tempat kejadian.

Sementara itu, Sütçü İmam pergi mencari bantuan dari Muharrem Bey, di kampung Ağabeyli Bertiz dengan menunggang kuda yang dibelinya dari Farrier Bekir. Walaupun dengan pelbagai usaha oleh orang Armenia dan Perancis, Sütçü İmam gagal ditemui.

Bagaimanapun, orang Armenia yang ingin membalas dendam terhadap in.siden itu, mula melepaskan tem.bakan rambang dan membu.nuh Hüseyin, anak Zülfikar Cavus. Dalam pada itu, mereka mula mengugut yang mereka akan membu.nuh orang Turki, menc.ulik wanita Turki dan memasang loceng di masjid-masjid.

Orang Perancis juga mengambil tindakan balas dan membu.nuh Kadir, anak kepada Tiyekli, anak bapa saudara Sütçü İmam, dengan mengikat tangan dan kakinya di belakangnya, memotong hidung dan telinganya, dan kemudian mencek.iknya hingga ma.ti. M.ayatnya diletakkan di dalam keranda dan dipamerkan kepada orang awam sebagai cara untuk memprovokasi Sütçü Imam.

Tindakan provokasi berterusan Perancis dan Armenia yang bermula sejak in.siden wanita Turki dicabul itu mendorong kepada penentangan rakyat dalam gerakan pembebasan Maraş. Penentangan itu menyebabkan tercetusnya Pertempu.ran Maraş selama 22 hari antara tentera Perancis dan nasionalis Turki dari 21 Januari 1920 hingga 12 Februari 1920, yang berakhir dengan kemenangan pihak Turki.

Sütçü Imam juga turut serta dalam gerakan pembebasan Maraş di bawah perintah Kapten Muharrem Beyazit Bey. Selepas pembebasan Maraş berjaya dan pe.rang telah berakhir, dia dilantik sebagai ketua dewan di perbandaran, dan kemudian diberikan tugas menguruskan meriam di istana kubu Maraş.

Sütçü İmam dilahirkan pada tahun 1878. Dia menyara hidup dengan menjual susu di bawah masjid tempat dia menjadi imam di daerah Uzunoluk. Dia diberi gelaran “Sütçü” kerana dia seorang penjual susu, Sütçü jika diterjemahkan bermaksud susu. Dia mempunyai tiga anak perempuan dan seorang lelaki.

In.siden yang dicetuskannya pada 31 Oktober 1919 itu dianggap sebagai pe.luru pertama yang dilepaskan terhadap pihak musuh yang menjadi penanda bermulanya gerakan pembebasan Maraş.

Selepas kemerdekaan dan penubuhan Republik Turki, Abdulmejid Efendi dilantik sebagai khalifah. Maka sebuah majlis sambutan ulang tahun In.siden Pembebasan Maraş akan diadakan, beberapa sumber mengatakan bahawa dalam sambutan tersebut, sebanyak 101 bebola meriam perlu dibe.dil.

Berikutan be.dilan berterusan yang tanpa henti menyebabkan meriam menjadi terlalu panas, akhirnya semasa tem.bakan yang ke-21 atau ke-22, kepanasan itu menyebabkan meriam mel.edak dengan sendiri. Sütçü Imam yang ced.era parah dibawa ke Hospital Pelatih Jerman namun meninggal dunia pada 25 November 1922 iaitu selepas dua hari bertaru.ng nyawa.

Nama Sütçü Imam wajar disenaraikan sebaris dengan nama tokoh-tokoh pembebasan Turki yang lain seperti Hasan Tahsin, Halide Edib Adıvar, Yörük Ali dalam sejarah kemerdekaan dan penubuhan Republik Turki yang moden kerana mereka inilah antara pencetus terawal kebangkitan Gerakan Nasionalis Turki dan mendorong kepada Pe.rang Kemerdekaan Turki.

Namun nama keempat-empat tokoh tersebut termasuklah Sütçü Imam, tidak tersenarai sebagai pejuang nasional atas beberapa isu, antaranya adalah kerana ada yang terlibat dalam pemban.taian Armenia, dan ada yang merupakan tokoh Islamis, seperti Sütçü Imam.

Walau bagaimanapun, sebuah monumen untuk mengenang jasanya telah dibina hasil inisiatif Datuk Bandar Hasan Sükûti Tükel pada tahun 1936 di Dataran Uzunoluk, lokasi di mana pe.luru pertama gerakan pembebasan Maraş dilepaskan oleh Sütçü Imam.

Pada tahun 1977, Monumen Pembebasan dibina atas nama Sütçü Imam di Dataran Cyprus, selepas rampasan kuasa pada tahun 1980, kuburnya di Masjid Çınarlı telah dinaiktaraf sebagai kompleks pemakaman atas perintah kerajaan militari sementara. Akhir sekali, bagi mengenang kejadian ini, Universiti Kahramanmaraş Sütçü İmam dinamakan bersempena dengan namanya pada tahun 1992.

Perdana Menteri Turki ke-23, Necmettin Erbakan cenderung menyebut-nyebut sumbangan dan peranan tokoh-tokoh Islam semasa Pe.rang Kemerdekaan Turki seperti Sütçü İmam dan Rıdvan Hoca. Akibat dasar-dasar Islamis beliau yang bertentangan dengan dasar sekularisme Turki, beliau dipaksa meletak jawatan oleh pihak tentera pada tahun 1997, selepas berkhidmat dari tahun 1996.

Peristiwa ini telah membuktikan bahawa maruah wanita sangat tinggi nilai dan darjatnya di dalam Islam sehinggakan seorang Muslim sanggup membu.nuh demi melindungi maruah seorang wanita Muslim yang dia sendiri tak kenali.

RUJUKAN:

Kerr, Stanley E. The Lions of Marash: Personal Experiences with American Near East Relief, 1919-1922. Albany: State University of New York Press.


Kisah Penculikan Beramai-Ramai Wanita Sabine Oleh Warga Rome

Menurut sumber tradisi, kota Rome ditubuhkan oleh Romulus pada kurun ke-8 Sebelum Masehi. Sejarahwan Rom yang bernama Livy mencatatkan bahawa kota Rome membangun dengan pantas dan membentuk pertahanan yang ampuh sehingga mampu menahan s3r4ngan suku-suku lain di sempadan.

Namun pada waktu itu, 4nc4man utama Rome bukanlah datang dari luar, sebaliknya dari dalam. Para pengikut Romulus kebanyakannya lelaki. Walaupun kian lama populasi kota Rome kian bertambah, populasi wanita dalam kalangan mereka agak sedikit.

Keadaan ini melahirkan kebimbangan kalau-kalau kemegahan Rome hanya dapat bertahan selama satu generasi tanpa legasinya dapat diwariskan.

Pada mulanya, warga Rome cuba menjalinkan persekutuan dan memohon hak perkahwinan daripada suku-suku jiran mereka. Perutusan demi perutusan dihantar, namun semuanya berakhir dengan kegagalan kerana kesemua suku itu berasa tiada kepentingan untuk membantu warga Rome.

Ada pula yang berasa khuatir kalau-kalau pertumbuhan kuasa Rome bakal meng4nc4m kedudukan mereka kelak. Lantaran menerima reaksi sedemikian rupa, Romulus pun mengambil tindakan yang lebih drastik demi menjamin masa hadapan kotanya.

Kisah dimulakan dengan sebuah keraian yang dikenali sebagai Consualia. Menurut Plutarch, keraian tersebut diasaskan oleh Romulus sendiri. Kononnya, Romulus pernah menemukan sebuah altar yang tersembunyi di bawah tanah, dibina sebagai dedikasi buat dewa Consus, iaitu dewa nasihat atau Penunggang Neptune.

Bagi meraikan penemuannya itu, Romulus pun mengasaskan Consualia, iaitu satu hari keraian yang dipenuhi dengan upacara sembah k0rb4n serta permainan dan pertunjukan awam.

Romulus turut menjemput suku-suku jiran untuk bertandang ke Rome dan menyertai keraian tersebut. Salah satu suku jiran yang memenuhi undangan itu adalah suku Sabine. Menurut Livy, kesemua warga Sabine, termasuk wanita dan kanak-kanak, datang mengunjungi kota Rome.

Dalam keraian tersebut, Romulus menyiapkan satu isyarat buat warga Rome yang apabila isyarat itu dilakukan, mereka diperintahkan supaya menerpa dan mencvlik gadis-gadis sunti Sabine.

Menurut Plutarch, hanya dara pingitan sahaja yang dicvlik, kecuali Hersilia yang sudah pun berkahwin. Tambah beliau lagi, pencvlikan wanita-wanita Sabine ini tidaklah dilakukan atas dasar nafsu syahwat sebaliknya kerana keinginan yang kuat untuk menjalinkan persahabatan dengan suku tersebut

Akan tetapi, tindakan ini hanya menyalakan api p3p3rangan antara warga Rome dan suku Sabine yang tentunya naik berang apabila anak-anak dara mereka diambil secara paksa. Selepas habis kesemua sekutu Sabine ditewaskan, Rome mendepani suku Sabine itu sendiri.

Namun pada waktu itu,gadis-gadis sunti Sabine sudah pun menerima nasib mereka sebagai isteri warga Rome dan masing-masing berdukacita dengan pep3r4ngan yang berlangsung antara dua pihak itu.

Maka, dalam salah sebuah pert3mpvran yang tercetus, gadis-gadis Sabine berdiri di tengah-tengah medan dan memujuk suami mereka di barisan Rome dan ayah serta saudara-mara mereka di barisan Sabine supaya meleraikan perg4dvhan dan menghentikan pep3r4ngan.

Mereka turut menyalahkan diri sendiri sebagai punca pep3r4ngan dan lebih rela m4t1 daripada melihat pertumpahan d4r4h berlaku antara suami dan keluarga mereka.

Dek terkesan dengan kesungguhan mereka, pasukan Rome dan Sabine pun meleraikan pers3ngk3taan dan memeterai perjanjian damai. Mereka kemudian bersatu di bawah panji Rome sekaligus meneguhkan lagi kekuasaan dan pengaruh kota itu.

RUJUKAN:

Wu Mingren. (2 Februari 2015). The Rape of the Sabine Women. Ancient Origins.
https://www.ancient-origins.net/news-history/rape-sabine-women-002636


Penilaian Subjektif Temuduga Dan Merit Bukan Akademik

Untuk melayakkan seseorang calon mendapat tempat di mana-mana universiti awam, politeknik atau kolej komuniti, ia bukanlah bergantung semata-mata kepada kelayakan akademik sahaja.

Lebih-lebih lagi dalam mendepani cabaran dunia pendidikan hari ini. Selain kelulusan akademik, calon juga perlu memiliki sejumlah merit di dalam aktiviti luar akademik, malah ada juga kursus dan program yang memerlukan calonnya perlu melepasi saringan lain atau set ujian dahulu termasuklah sesi temuduga.

Proses seumpamanya ini diaplikasikan bagi kebanyakan pengambilan kemasukan di Pusat Latihan Teknikal dan Vokasional (PLTV) Awam, malah turut terpakai untuk beberapa kursus dan program yang diawarkan di Universiti Awam (UA) di Malaysia.

Misalnya, mungkin ada yang menyangka syarat minimum untuk kemasukan Politeknik dan Kolej Komuniti (syarat akademik umum bagi diterima untuk belajar di Kolej Komuniti hanya lulus Bahasa Melayu dan Sejarah) sudah mencukupi untuk melayakkan seorang calon diambil sebagai pelajar. Ini tidaklah benar sepenuhnya untuk semua kursus atau program yang mereka tawarkan.

Terdapat kursus tertentu di Kolej Komuniti misalnya yang memerlukan calon untuk ditemuduga terlebih dahulu. Kursus berkaitan pendawaian elektrik misalnya perlu melepasi kriteria tertentu bagi memenuhi keperluan Suruhanjaya Tenaga (ST) yang menitikberatkan kompetensi di dalam bidang praktis ilmu terlibat.

Subjek Seni Visual di peringkat SPM pula misalnya menjadi sandaran jika calon mahu mengambil kursus atau program yang bersandarkan kemahiran kreatif atau seni seperti multimedia, senibina dan media kreatif.

Semua prasayarat dan keperluan tambahan ini akan dipersembahkan oleh setiap calon yang dipanggil ke sesi temuduga apabila ia dilaksanakan. Malah calon juga akan diuji bagi memastikan tidak rabun warna dan rabun penglihatan misalnya terutamanya untuk kursus yang memerlukan pancaindera yang berfungsi dengan baik.

Di Kolej Kemahiran MARA dan Kolej Kemahiran Tinggi MARA pula misalnya ada keperluan penilaian terhadap folio dan profail calon, dibawa sekali semasa temuduga sekiranya mereka memohon untuk program Art & Design tetapi tidak mengambil subjek Pendidikan Seni di peringkat SPM. Folio ini bertujuan supaya panel dapat menilai tahap asas kemahiran yang dimiliki calon selain mengenalpasti minat pelajar terhadap program yang dimohon.

Ada juga kursus dan program yang memerlukan calon menghadiri tapisan personaliti, minat atau tahap penerimaan dan kelayakan khusus bagi kursus atau program yang dimohon. Sesi temuduga bertujuan memastikan setiap calon melepasi tahap-tahap tertentu di dalam kursus tersebut sebelum diklasifikasikan untuk layak mengambil kursus dan program tersebut.

Kursus berkaitan Kesetiausahaan misalnya akan memberi kelebihan kepada calon yang pandai tentang tatarias wajah dan penampilan diri, selain memiliki keupayaan pengayaan dan cara berpakaian selain berpewatakan menarik.

Kursus Perundangan pula misalnya mungkin menitikberatkan kestabilan emosi, kemampuan menzahirkan idea, kemampuan berkomunikasi dan menterjemah, kemahiran menaakul selain memiliki sifat intuitive, ingin tahu dan kemahiran mengenalpasti perubahan kecil yang tinggi misalnya.

Calon yang berjaya dan gagal boleh dipisahkan bersandarkan pencapaian terhadap kriteria ini hanya selepas menduduki proses temuduga dengan panel berkelayakan.

Pendek kata, temuduga adalah sesuatu penilaian bersifat subjektif. Calon dinilai dari pelbagai aspek dan perspektif, malah ia berbeza juga bagi setiap panel, namun bersandarkan justifikasi yang telah dinyatakan dengan jelas sebelum setiap panel dilantik untuk menemuduga.

Jika ada yang tahu, temuduga bukan sahaja untuk menilai kelayakan akademik, bahkan berfungsi untuk menilai kemahiran berkomunikasi, sikap, lenggok bahasa dan gaya badan, selain kefasihan menyampaikan maksud selain pengetahuan am yang menajdikan anda seorang pelajar yang lebih kompeten dan berdaya saing.

Merit yang baik, misalnya penglibatan di peringkat badan uniform atau sukan di tahap tertinggi menunjukkan secara tidak langsung kepada panel temuduga bahawa beliau memiliki keupayaan menerima arahan, berdisiplin serta ada ciri-ciri mahu menang dan athletic yang diperlukan bagi kursus-kursus yang memerlukan keupayaan fizikal dan psikomotor yang tinggi.

Merit di luar skop akademia ini juga secara umumnya bukanlah bersifat ‘asal ada boleh dapat’. Ia bergantung juga kepada tahap merit yang dimiliki oleh seseorang calon. Misalnya, calon yang memiliki merit tertingginya di peringkat kebangsaan atau antarabangsa pastilah memiliki kelebihan berbanding calon yang memiliki merit di peringkat sekolah atau daerah.

Merit yang pelbagai, ada variasi dan merentasi banyak disiplin; misalnya penglibatan di dalam koir atau debat sekolah, dalam masa yang sama menganggotai badan beruniform dan pernah memenangi johan tilawah, mewakili pasukan ragbi sekolah, dalam masa yang sama menyertai aktiviti lasak di dalam ekspedisi anjuran sekolah, badan belia dalam aktiviti kesukarelawanan atau kelab rekreasi luar akan dilihat lebih menarik berbanding merit yang sekadar terarah di dalam satu bidang sahaja.

Ia menunjukkan calon memiliki kemampuan membahagi-bahagikan masa, berdisiplin selain mampu meresap pelbagai disiplin ilmu, boleh bekerja dengan pelbagai individu dalam kelas serta mempunyai perwatakan yang pandai selok belok bersosial dan merupakan seorang ‘team player’ yang baik, sesuatu yang amat penting di dalam mengusahakan tugasan berkumpulan atau penglibatan dengan fokus tinggi di dalam bengkel dan kuliah.

Malah di dalam beberapa situasi pengambilan, prospek calon yang memohon bukan sahaja diteliti oleh pegawai pengambilan semata-mata, malah kadangkala turut dibantu juga oleh pegawai sukan juga pegawai hal ehwal pelajar. Ini semata-mata untuk memastikan calon yang diterima kelak bukan sahaja dapat mengharumkan nama institusi di dalam bidang akademik, malah turut mampu mengharumkan nama institusi di dalam bidang sukan, badan uniform, sahsiah serta lain-lain aktiviti kokurikulum di luar skop akademik.

Di UA sebagai contoh, mereka memberi lebih keistimewaan dan pastinya kelebihan kepada calon yang memiliki merit sukan yang baik kerana turut mahukan prospek atlet yang baik bertanding mewakili universiti di dalam kejohanan anjuran Majlis Sukan Universiti (MASUM). Politeknik juga tidak terkecuali dengan persaingan sesama mereka dalam kejohanan anjuran Majlis Sukan Politeknik (MSP) atau Kolej Komuniti dengan kejohanan sukan anjuran Majlis Sukan Kolej Komuniti (MASKOM). Semuanya berebutkan atlet dan prospek juara sukan yang terbaik!

Perkara ini menjadikan penelitian terhadap merit berkaitan aktiviti luar akademik, kesukarelawanan, sukan serta pelbagai aktiviti kokurikulum dan sumbangan luar dari akademia calon akan dinilai dengan rapi. Bahkan bukan hanya Pegawai Pendaftar atau Pegawai Pengambilan sahaja yang terlibat di dalam pengambilan pelajar.

Ada beberapa ketikanya, Pegawai Sukan dan Pegawai Hal Ehwal Pelajar juga kerapkali diminta untuk meneliti calon-calon pelajar yang sesuai untuk diambil belajar di sesebuah institusi tersebut.

Sememangnya merit adalah sama penting dengan kelayakan akademik bagi mendapat tempat di institusi akademik awam hari ini.

Selain dari itu, kekosongan tempat yang ditawarkan turut memainkan peranan. Sebagai contoh, jika sesebuah institusi itu mampu menampung seramai 500 orang pelajar dalam satu-satu masa, dan calon yang memohon katakanlah ada 1000 orang, penelitian serta pemilihan calon yang berjaya akan turut mengambil kira kekangan tempat yang ditawarkan.

Secara automatik, penelitian terhadap kelayakan akademik, penelitian terhadap merit serta penilaian semasa proses temuduga (jika ada) akan dilaksanakan dengan lebih teliti dan ketat. Ini bagi memastikan kuota 500 tempat itu tadi hanya akan dipenuhi dengan 500 orang calon yang terbaik sahaja dari kalangan 1000 yang memohon.

Lebih-lebih lagi di dalam proses pengambilan di UA di mana secara umumnya calon yang memohon lebih ramai dari tempat yang ditawarkan, perkara ini akan membezakan juga siapa yang mendapat tempat dan siapa yang gagal.

Di akhirnya, semua proses ini akan dirangkumkan demi mendapatkan calon-calon yang benar-benar layak serta yang benar-benar berminat mengambil kursus atau program yang ditawarkan di sesebuah institusi tersebut.

Kelayakan Akademik dan merit sukan dan kokurikulum adalah penilaian awal. Temuduga serta penilaian subjektif dan kemahiran sahsiah lain yang berkaitan pula adalah saringan seterusnya bagi mendapatkan calon pelajar yang benar-benar layak menduduki kursus atau program yang dimohon, selain berdasarkan bilangan kekosongan tempat yang ditawarkan.

Ringkasnya, jika kita merasakan kita layak untuk mendapat tempat di mana-mana institusi pilihan sendiri, maka ketahuilah, lebih ramai lagi yang merasakan mereka juga jauh lebih layak dan memenuhi semua merit berkaitan untuk diletakkan di kursus atau program di institusi tersebut.

Begitulah. Dalam mendepani cabaran yang hebat dewasa ini, bukan calon-calon sahaja ramai yang hebat, keperluan dan syarat institusi untuk pengambilan pelajar mereka juga lebih hebat. Malah institusi ini apabila diberi peluang memilih, mereka juga mahukan yang terbaik dari kalangan yang terbaik yang mereka mampu dapatkan kerana tempat yang terhad di institusi awam kita.

Akhirnya, di dalam hidup ini, bukan semua yang kita minta boleh dapat. Ada yang mudah dicapai, ada juga yang lambat dapatnya, malah tidak kurang juga ada yang kita minta tidak akan dapat selamanya.

Ini belum dikira yang sudah diyakini benar ada dalam genggaman, tetapi terlepas akhirnya begitu sahaja.

Itulah realiti kehidupan sebenar. Kita usaha, doa dan tawakal, namun di akhirnya Tuhan jua yang akan menentukan.

Namun percayalah, tidak penting di mana anda bermula, tetapi lebih penting lagi di mana anda berakhir.


Pertempuran Khaibar – Runtuhnya Kubu Terkuat Yahudi

Dalam
kebanyakan siri pertempuran yang disertai Rasulullah s.a.w, Pertempuran Khaibar
merupakan pertempuran paling penting. Ini kerana menerusi penaklukan Khaibar
bukan saja membuka jalan kepada pengukuhan kekuasaan negara Islam Madinah.
Malah, ia sebenarnya membuka jalan kepada pembukaan kota Makkah yang berlaku
pada tahun kelapan Hijrah. Pertempuran ini turut memperlihatkan kebijaksanaan
Nabi s.a.w bukan saja sebagai seorang pemimpin negara tetapi juga sebagai panglima
pertempuran.

Punca pertempuran

Gangguan yang dicetuskan orang Yahudi terhadap umat Islam bukan satu isu baru kerana ia sudah diharungi semasa Bani Qainuqa dan Bani Nadhir masih berada di Madinah. Dua kabilah Yahudi ini bukan sekali dua menyakiti umat Islam termasuk pada satu ketika, merancang membunuh Nabi s.a.w dengan melontar seketul batu yang besar. Akibat dari sikap keras kepala dan kecenderungan berlaku khianat mereka ini, kedua-dua kabilah berkenaan dihalau keluar dari Madinah.

Selepas dihalau keluar ke Madinah, sesetengah memilih menuju ke Syam manakala sebahagian lagi termasuk pemimpin puak-puak ini menghala ke Khaibar. Khaibar menjadi pilihan kerana tanahnya yang subur sesuai untuk aktiviti pertanian dan kubu-kubu pertahanan yang strategik. Bagi mereka, kedudukan pertahanannya yang kukuh sukar dicabar mana-mana kuasa termasuk negara Islam Madinah ketika itu.

Terima kasih kepada kedudukan mereka ini juga membolehkan mereka menghasut kabilah-kabilah Arab jahiliah terutama golongan kafir Quraisy memerangi umat Islam menerusi kempen Pertempuran Khandak pada tahun 627 Masihi. Kempen yang digerakkan Huyai bin Akhtab ini bagaimanapun berakhir dengan kegagalan walaupun pertempuran berkenaan menyaksikan pakatan ini mempunyai ketumbukan tentera seramai 10,000 orang melawan 3,000 tentera Islam. Kempen berkenaan turut menyaksikan kemusnahan Yahudi Bani Quraizah dan kematian Huyai selaku batu api yang memarakkan api pertempuran selepas dihukum menerusi hukum Taurat oleh Saad bin Muaz r.a. Jika mereka boleh menggembleng kabilah Arab untuk memerangi umat Islam, tidak mustahil pada satu masa mereka akan meminta bantuan Rom atau Parsi untuk melakukan perkara sama. Rencana sebegini perlu dihalang sebelum menjadi kenyataan.

Nabi s.a.w
dan para sahabat sedar akan ancaman puak ini tetapi sebarang langkah perlu
diperhalusi terlebih dahulu. Ini kerana dengan ancaman golongan kafir Quraisy,
sudah pasti baginda tidak mahu pihak Quraisy mengambil kesempatan dengan
menyerang Madinah tatkala tentera Islam berangkat ke Khaibar. Hajat baginda
dimakbulkan Allah s.w.t menerusi perlaksanaan Perjanjian Hudaibiyah yang
dimeterai pada tahun 628 Masihi. Satu perkara yang terkandung dalam perjanjian
berkenaan ialah gencatan senjata antara kedua-dua pihak selama 10 tahun.
Menerusi perjanjian ini, Madinah tidak perlu merasa risau dengan ancaman
golongan kafir Quraisy dan boleh memfokuskan kempen Khaibar tanpa sebarang
masalah.

Pertempuran Khaibar

Jika
dibandingkan kekuatan tentera Islam dengan kekuatan tentera Khaibar, bilangan
pihak musuh jauh lebih ramai dengan kekuatan 20,000 orang ditambah dengan
bantuan sekutu Bani Fadak, Bani Fazara dan Bani Ghatafan. Sementara kekuatan
tentera Islam seramai 1,600 orang termasuk 200 tentera kavalri semasa memulakan
perjalanan ke Khaibar pada Mei 628 Masihi. Walaupun bilangan mereka sedikit, ia
memberi kelebihan dari segi pergerakan kerana mereka boleh tiba dengan pantas
dan senyap ke Khaibar dalam tempoh tiga hari. Tempoh sebegitu sudah pasti tidak
akan memberi peluang kepada pengawal kubu bersedia menentang mereka.

Selain itu,
kedudukan tentera Khaibar juga tidak dibantu dengan ketidakhadiran tentera
Ghatafan untuk membantu pertahanan mereka. Dalam satu riwayat, tentera Islam
berada di lembah Ar-Raji, satu kawasan yang terletak antara kedudukan Bani
Ghatafan dan Khaibar. Bimbang sekiranya tentera Islam menuju ke situ untuk
bertindak balas terhadap tindakan mereka semasa Pertempuran Khandak, 4,000
tentera Ghatafan memilih untuk berundur dan kembali ke kampung halaman mereka.
Tindakan Nabi s.a.w berhenti secara strategik di Ar-Raji ternyata mengelirukan
pihak musuh kerana pihak Ghatafan dan puak Yahudi Khaibar tertanya-tanya
destinasi mana yang menjadi pilihan baginda.

Di samping
itu, sikap pihak Yahudi yang memandang rendah kekuatan tentera Islam nyata
melemahkan lagi kedudukan pengawal pertahanan Khaibar. Dengan kekuatan seramai
20,000 orang, mereka boleh saja memilih menyerang di medan terbuka. Tetapi
kerana terlalu yakin dengan keutuhan kubu pertahanan mereka dan bilangan
mereka, mereka memilih berkubu dan berpertempuran dengan membaling batu atau
memanah tentera yang berada di bawah. Sikap terlalu yakin Yahudi Khaibar ini
dimanfaatkan sepenuhnya oleh tentera Islam dengan satu persatu kubu mereka
jatuh ke tangan tentera Madinah. Kubu pertama yang jatuh ialah kubu Naim tetapi
harganya ialah beberapa tentera Islam syahid dengan 50 lagi cedera di mana
mereka mendapat rawatan di sebuah hospital sementara yang diuruskan golongan
Hawa Bani Ghifari.

Menariknya
di sini, kubu-kubu yang menjadi tumpuan tentera Islam ialah kubu-kubu di mana
pengawal pertahanannya lemah atau ragu-ragu sekaligus membuka ruang kepada
penaklukan kubu berkenaan. Tentera Islam juga pasti sudah menjangka pihak
Yahudi Khaibar akan memindahkan wanita, kanak-kanak dan harta mereka dari satu
kubu ke satu kubu yang lain menerusi terowong bawah tanah. Mereka juga akan
terus melawan dengan batu dan anak panah serta menghantar pahlawan terbaik
mereka berhadapan dengan tentera Islam. Strategi yang digunakan tentera Khaibar
membolehkan mereka bertahan selama sebulan.

Tetapi
kepungan lebih lama nyata menjejaskan moral mereka kerana ia mengakibatkan
bekalan makanan dan minuman mereka kehabisan. Keadaan sama turut dialami
tentera Islam kerana bekalan makanan dibawa juga kehabisan. Ada yang terdesak
menyembelih haiwan tunggangan mereka dan keadaan ini disedari oleh baginda.
Justeru, Nabi s.a.w membenarkan mereka memakan haiwan-haiwan sebegini sekiranya
sudah tiada alternatif dan dalam keadaan darurat. Tetapi isu kelaparan ini
kadangkala bukan disebabkan tiada haiwan ternakan Khaibar.

Sebaliknya, tentera Islam berusaha untuk bersikap jujur dan amanah dalam pertempuran termasuk tidak mengambil haiwan ternakan pihak musuh tanpa izin. Ini berlaku pada seorang pengembala biri-biri Yahudi yang bertemu dengan baginda sambil membawa kumpulan gembala biri-birinya. Selepas diajarkan Islam hingga mendorongnya memeluk Islam, lelaki itu bertanya kepada Nabi: “Duhai tuan, semua kambing ini diamanahkan kepada saya. Apa yang saya harus lakukan sekiranya hubungan saya dengan mereka terputus?” Baginda menjawab, “Dalam agama saya, bersikap khianat merupakan satu kesalahan. Seeloknya, kamu memulangkan kambing-kambing ini kepada pemilik-pemiliknya yang berhak di pintu kota.” Syor Nabi Muhammad s.a.w itu dilaksanakan oleh pengembala itu dan pengembala itu syahid semasa pertempuran berkenaan. Sedar keadaan mereka yang terlalu lapar, baginda mengizinkan tenteranya menangkap dua ekor kambing dan membiarkan kambing-kambing lain masuk ke dalam kandang. Malah, baginda juga berdoa agar usaha mereka menawan stor simpanan Khaibar dipermudahkan-Nya bagi membantu tentera Islam yang kelaparan.

Selepas
beberapa kubu lain jatuh ke tangan tentera Islam, satu-satunya kubu yang masih
gagal ditawan ialah kubu al-Qamus. Kepungan ke atas kubu berkenaan berlangsung
antara 13 hingga 19 hari. Pada awalnya, Nabi s.a.w mengirim Abu Bakar as-Siddiq
dan Umar bin al-Khattab r.a untuk memecah kubu berkenaan tetapi tidak membuahkan
hasil. Beberapa hari selepas itu, baginda mahu Ali bin Abi Talib r.a memegang
panji Islam tetapi diberitahu sahabat merangkap menantunya itu mengalami sakit
mata yang teruk. Nabi s.a.w menjenguk Ali r.a dan meludah pada matanya yang
sakit itu, dengan izin Allah ianya sembuh seperti sediakala. Beliau kelihatan
lebih bersemangat dan memulakan usaha menembusi kubu al-Qamus sambil membawa
panji Islam. Namun pada satu ketika, salah seorang tentera musuh memukulnya
dengan kuat sehingga kehilangan perisai. Sebagai ganti kepada perisainya itu,
Ali r.a menjadikan sebuah pintu sebagai perisai barunya untuk mempertahankan
dirinya. Pintu tersebut amat berat sehinggakan ia perlu diangkat oleh lapan
orang lelaki sebagai ganti kepada pintu itu.

Lawannya
semasa berada di al-Qamus ialah dua pahlawan bersaudara bernama Haris dan
Marhab. Pada awalnya, Haris terlebih dahulu berhadapan dengan Ali r.a tetapi
mati di tangan sahabat yang digelar Asadullah itu. Kemudian, giliran Marhab
pula berhadapan dengan beliau. Kedua-duanya saling berbalas syair bagi
menonjolkan diri mereka sebagai singa bagi pasukan tentera masing-masing.
Setelah itu, berlakulah pertempuran sengit antara kedua-dua pahlawan berkenaan.
Tetapi kejayaan memihak kepada Ali r.a selepas berjaya memukul kepala Marhab
sehingga mati. Kisah ini ada disebut dalam beberapa hadis termasuk satu hadis
yang diriwayatkan oleh Imam Muslim rahimahullah.

Konklusi pertempuran

Dengan
kejayaan Ali r.a, sebarang bentuk penentangan yang masih ada menjadi lemah dan
pemimpin mereka mahu berunding dengan Nabi s.a.w. Ada yang sedia mengadakan
perjanjian meninggalkan Khaibar dan menyerahkan seluruh harta mereka sebagai
pertukaran kepada jaminan keselamatan daripada Madinah. Ada juga yang memohon
untuk tinggal di Khaibar dan meneruskan aktiviti perladangan mereka di mana
sebagai tukaran kepada permintaan mereka, mereka sedia menyerahkan separuh dari
hasil pertanian Khaibar dan membayar jizyah kepada Madinah.

Sebaik pihak
Fadak mengetahui apa yang berlaku, mereka segera menghantar rombongan bertemu
dengan Nabi s.a.w diketuai Muhayyisa bin Mas’ud. Rombongan ini meminta agar
diberi perjanjian sama dengan Khaibar sebagai tukaran kepada penyerahan mereka.
Berikutan itu, satu lagi perjanjian dirangka antara Fadak dengan Madinah. Pihak
Quraisy yang tertanya-tanya apa berlaku di Khaibar cuba menghantar
perisik-perisik untuk mendapatkan berita di sana. Salah seorang orang Quraisy
yang tahu akan kemenangan pihak Islam ialah seorang pedagang bernama Hajjaj bin
Ilat. Hajjaj yang melihat sendiri kehebatan Madinah menundukkan Khaibar dan
pesona keperibadian baginda menyatakan keislamannya sebelum bertolak ke Makkah.

Semasa tiba
di Makkah, beliau dikelilingi oleh pembesar-pembesar Quraisy yang ingin tahu
apa yang berlaku di Khaibar. Lalu, Hajjaj mengadakan cerita dengan menceritakan
tentera Islam kalah dan Nabi s.a.w menjadi tawanan pihak Yahudi untuk
diserahkan kepada golongan kafir Quraisy di Makkah. Hajjaj kemudiannya meminta
mereka yang berhutang untuk menjelaskan hutang kerana wang berkenaan dikatakan
akan digunakan untuk membeli semua tawanan pertempuran itu. Khabar berkenaan
nyata menggusarkan bapa saudara baginda Abbas bin Abdul Mutalib r.a tetapi
semasa bertemu dengan pedagang itu, beliau memberitahu tentang keislamannya dan
cerita sebenar yang berlaku di Khaibar. Selepas tiga hari Hajjaj meninggalkan
Makkah, Abbas r.a mendedahkan perkara sebenarnya dan ini menambah lagi
kesedihan orang Quraisy selepas itu selepas khabar berkenaan disahkan oleh
perisik-perisik mereka.

Antara yang menjadi tawanan tentera Islam ialah Kinanah bin al-Rabi, seorang pembesar Yahudi dari Bani Nadhir. Semasa keluar dari Madinah, beliau mengetahui jumlah harta yang dibawa kabilah berkenaan dan lokasinya di Khaibar.

Tetapi bila ditanya, Kinanah tidak tahu-menahu tentang perkara itu walaupun diancam hukuman mati sekiranya berbohong. Bagaimanapun, tembelang pembesar Bani Nadhir itu terbongkar apabila seorang Yahudi menceritakan kepada Nabi s.a.w gelagatnya yang menghampiri satu runtuhan setiap pagi. Selepas runtuhan bangunan itu diperiksa, ia merupakan lokasi harta berkenaan yang dicari.

Dan seperti dijanjikan, Kinanah dihukum mati bukan saja kerana berbohong tetapi juga kerana membunuh saudara Muhammad bin Maslamah, Mahmud bin Maslamah r.a. Isterinya yang juga puteri Huyai bin Akhtab, Safiyyah pula diberi penghormatan menjadi Ummul Mukminin sekaligus bukan saja mengangkat martabatnya tetapi juga martabat kaumnya sehingga mereka menghormati Nabi s.a.w dan umat Islam.

Kejayaan
Nabi s.a.w menguasai Khaibar bukan saja menaikkan prestij Madinah. Bahkan, ia
turut mendorong kabilah-kabilah Arab yang masih berkira-kira menyokong baginda
dan umat Islam akhirnya bersedia mengisytiharkan kesetiaan mereka kepada
Madinah. Dengan bilangan harta rampasan pertempuran yang banyak, ia kemudian
digunakan untuk mengukuhkan persenjataan dan pengangkutan tentera Islam.
Hasilnya dapat dilihat 18 bulan kemudian apabila ketumbukan tentera diketuai
baginda dan beberapa panglima tentera berkaliber seperti Khalid bin al-Walid
dan Abu Ubaidah al-Jarrah r.a seramai 10,000 berjaya membuka kota Makkah.

Kedegilan orang Yahudi

Walaupun
sudah diberi pengampunan dan dibenarkan menetap di Khaibar dengan syarat
membayar jizyah, kaum Yahudi masih tidak serik. Pada satu ketika, seorang
wanita Yahudi bernama Zainab cuba meracun baginda dengan memasak kambing bakar
yang diisi dengan racun selepas dihasut kelompok tertentu. Bagaimanapun, cubaan
tersebut gagal selepas baginda merasakan makanan tersebut sudah beracun dan
tidak memakannya. Bagaimanapun, seorang sahabat bernama Bisyir bin Bara mati
akibat termakan daging beracun berkenaan. Bila ditanya motifnya berbuat
demikian, ia sebagai cubaan melihat sama ada baginda sememangnya Rasulullah
atau tidak. Walaupun Nabi s.a.w memaafkan Zainab, keluarga Bisyir tidak
melakukan perkara sama dan wanita tersebut kemudiannya dihukum mati atas
perbuatannya itu.

Dalam satu
riwayat yang lain, seorang sahabat bernama Abdullah bin Sahal r.a dihantar ke
Khaibar untuk membawa hasil pertanian mereka ke Madinah seperti yang dinyatakan
dalam perjanjian. Bagaimanapun semasa perjalanan, beliau mati dibunuh oleh
sekumpulan Yahudi yang tidak dikenali. Selepas bertemu dengan keluarga waris
Abdullah, baginda memberi jaminan sekiranya mereka mengenali dan bersumpah
bahawa individu berkenaan yang membunuhnya, maka individu-individu ini akan
dihukum mengikut lunas undang-undang syariah. Bila ditanya tentang sumpah orang
Yahudi berkenaan insiden ini, mereka menyatakan sumpah mereka langsung tak
boleh pakai. Justeru, Nabi s.a.w mengirim surat kepada pemimpin Khaibar tentang
peristiwa itu dan menggesa mereka membayar wang darah akibat peristiwa
pembunuhan itu. Sebagai respon, mereka membalas dengan mengatakan mereka tidak
terlibat dengan pembunuhan Abdullah dan tidak mengenali siapa pembunuhnya.
Untuk mengelak dari berlakunya pertumpahan darah, Nabi s.a.w sendiri yang
membayar wang darah pembunuhan itu.

Sikap mereka
yang berterusan mengganggu umat Islam akhirnya ditangani secara serius semasa
era pemerintahan Umar bin al-Khattab r.a. Selepas berunding dengan Majlis Syura,
beliau mengeluarkan dekri, “Barangsiapa yang masih ada hutang dengan penduduk
Khaibar, hendaklah diselesaikan secepat mungkin. Ini kerana aku akan
mengeluarkan perintah untuk mengeluarkan mereka dari Khaibar.” Terima kasih
kepada sikap mereka yang tidak bersyukur dan berterusan menjadi duri dalam
daging kepada umat Islam di Semenanjung Tanah Arab, mereka dihalau keluar tanpa
sebarang soal.

RUJUKAN:

Al-Husni,
Abu Hikmah. (1998). Darul Nu’man. Kisah Kehidupan Nabi Muhammad Rasulullah
s.a.w.


Beberapa Analisis Strategi Kempen Penundukkan Kaum Murtad

Penundukkan kaum Murtad adalah suatu gerakan yang dilakukan oleh Khalifah Abu Bakar as-Siddiq pada tahun pertama kekhalifahannya, atau kata lain, beliau menerima baiat sebagai Khalifah dalam keadaan kemurtadan sudah pun mula menunjukkan bibit-bibit pengganasannya, lebih-lebih lagi di kawasan Yaman, Samira dan Yamamah. Gerakan selama tidak sampai setahun, atau lebih tepatnya, 8 bulan (Rabiul Akhir – Dzul Hijjah 11 H) ini secara ringkasnya, melibatkan keramaian Murtadin yang menerpa ke atas kesikitan Muslimin.

Sebagai nota, kempen ini melibatkan Muslimin di Mekah dan Taif, Madinah dan sekitar serta beberapa individu di celah-celah masyarakat sesebuah kabilah Arab, memerangi:

Murtadin pimpinan Aswad al-‘Ansi (Yaman)
 Murtadin pimpinan Tulayhah yang mencakupi Utara Tengah Tanah Arab
 Murtadin pimpinan Abu Shajra (sebahagian Bani Sulaym; Naqra)
 Murtadin pimpinan Salma Umm Ziml (Zhafar)
 Murtadin pimpinan Sajah bint Harits (Bani Taghlib dan Bani Tamim)
 Murtadin pimpinan Malik ibn Nuwayrah (Suku-kabilah Yarbu’i)
 40 000 Murtadin pimpinan Musaylamah al-Kazzab (Bani Hanifah; Yamamah)
 Murtadin pimpinan Mundzir ibn Nu’man (Bahrain)
 Murtadin pimpinan Laqiet ibn Malik (Oman)
 Murtadin pimpinan Musabbah (Mahrah)
 Murtadin pimpinan Qays ibn Maksyuh dan ‘Amru az-Zubaydi (Yaman)
 Murtadin pimpinan Harithah ibn Suraqah dan Ash’ats ibn Qays (Kindah)
 Perbatasan Syam; Tabuk – Daumatul Jandal (Bani Quza’ah dan Kalb)

Buku-buku Sirah menotakan bahawa antara jasa Khalifah Abu Bakar semasa kekhalifahannya adalah menghapuskan kaum murtadin. Namun, sejauh mana signifikasi jasa ini, yang mana period ini menjadi titik-bukti kebijaksanaan Sayyidina Abu Bakar? Berbekalkan 36 Stratagems dan sedikit input dari Art of War, mari kita sama-sama telusuri beberapa buah strategi yang diaplikasikan oleh Khalifah as-Siddiq sepanjang kempen ini:

(rujuk artikel https://www.thepatriots.asia/pertempuran-sepanjang-kempen-rad-ar-riddah-penundukkan-golongan-murtad/ untuk menyemak kronologi pertempuran dan garis masa peristiwa)

1. Pamer kuat bila anda lemah, pamer lemah bila anda kuat

Semasa meneruskan perintah Rasulullah saw yang mana setiap perintah Rasulullah saw itu mengandungi hikmah terbaik, dengan Khalifah as-Siddiq tetap menghantar rejimen S. ‘Usamah ibn Zaid ke tanah Balqa’ (Syam), secara asasnya, beliau telah mendedahkan bukan setakat kota Madinah, malah seluruh umat Islam di al-Hijjaz kepada ancaman serangan golongan Murtadin yang umum maklum, bersiaga melancarkan serangan. Hal ini kerana, rejimen ‘Usamah itu terdiri dari hampir seluruh Mujahidin atau tenaga-manusia yang ada.

Melihat peluang yang terhidang ini, murtadin yang berpusat di hub Murtadin terdekat, iaitu Dzil Qashah yang berjarak 24 batu dari Madinah, melakukan mobilisasi dan berkem di Dzi Husan, sebelum mendekati Madinah, kerana menyangka bahawa pertahanan Madinah telah kosong. Sangkaan ini didorong oleh bawaan maklumat dari delegasi-delegasi yang mengunjungi Abu Bakar beberapa hari selepas rejimen ‘Usamah dihantar, yang mereka ini mengutarakan permintaan pengecualian zakat, yang terang-terang dibantah keras oleh Khalifah.

Murtadin itu tidak menyedari, bahawa masih terdapat pahlawan-pahlawan ulung Muslimin yang tinggal di Madinah, terutama dari Bani Hashim yang baru selesai menguruskan jenazah baginda Nabi. Natijahnya, mereka dihancurkan oleh panglima-panglima seperti Zubayr ibn al-‘Awwam, Talhah ibn ‘Ubaydillah, Nu’man ibn Muqarrin bersama 2 beradiknya, Sa’ad ibn Abi Waqqas, ‘Ali ibn Abi Talib dll.

Selain berhasil menundukkan murtadin di Dzil Qashah, penghantaran rejimen ‘Usamah ke Syam bukan hanya berjaya mencapai misinya iaitu mengamankan kawasan Tabuk dan Daumatul Jandal, serta menuntut-bela atas peristiwa di Mu’tah, malah terdapat beberapa kemungkinan manfaat yang diraih dari ekspedisi tersebut:

Dengan bergerak ke utara, rejimen ‘Usamah merintis atau memudahkan kerja Khalid al-Walid kelak yang bakal beraksi di Utara Tengah Tanah Arab, meliputi kawasan kabilah Ghatafan, Asad dan Tayy.

Mempamerkan kekuatan kepada Arab-Kristian di perbatasan Syam dan Kekaisaran Byzantine itu sendiri. Paling ringkas, untuk mencantas pelaksanaan Chèn huǒ dǎ jié  atau ‘merompak ketika terjadi kebakaran’ oleh dua pihak tersebut di Tanah Arab.
Menangguhkan mobilisasi Tulayhah ke atas Madinah. Sejurus selepas keberangkatan ‘Usamah, berlaku Pertempuran Dzil Qashah, di mana Tulayhah menghantar Hibal dan sejumlah tenteranya untuk membantu murtadin Dzil Qashah. Jika melihat sejarah Tulayhah, dia pernah beberapa kali menyerang Rasulullah saw.

Jadi, mengapa dia tidak memimpin sendiri seluruh ketumbukannya ke Madinah, sebaliknya hanya menghantar Hibal? Mungkin apa yang disebut oleh buku-buku sirah; “Arab-Arab Murtadin berasa takut dengan menyangka; “Jika Abu Bakar berani menghantar rejimen sebesar itu ke Syam (Rom), pastinya dia miliki pertahanan ampuh di Madinah.” berlaku dalam kes ini. Mungkin, dari situ lahir keraguan pada hati Tulayhah; pemimpin besar murtadin yang paling hampir dengan Madinah berbanding Musaylamah dan Aswad / Qays. Keraguan tersebut diambil peluang oleh Khalifah untuk mencapai misi ‘Usamah dan masa sama, menundukkan Dzil Qashah. Perlu dinotakan, pasukan ‘Usamah beraksi hanya selama ’40 hari’ atau tidak lebih 2 bulan.

Menerusi penerangan di atas, mungkin, prinsip Shùn shǒu qiān yang (顺手牵羊) Sambil lalu menuntun kambing turut dilaksanakan oleh Khalifah. Sementara tetap berpegang pada rencana, anda harus cukup fleksibel untuk mengambil keuntungan dari tiap kesempatan yang ada sekecil apapun (36 Stratagems). “Tumpukan butir pasir menghasilkan sebuah pagoda.” (Pepatah Cina)

2. Wéi Wèi jiù Zhào (围魏救赵) Mengepung Negara Wei untuk menolong Negara Zhao

Ketika musuh terlalu kuat untuk diserang, seranglah sesuatu yang berharga yang dimilikinya. Ketahui bahawa musuh tidak selalu kuat di semua hal. Entah di mana, pasti ada celah di antara senjatanya, kelemahan pasti dapat diserang. Dengan kata lain, anda dapat menyerang sesuatu yang berhubungan atau dianggap berharga oleh musuh untuk melemahkannya secara psikologis.

“Siapa yang mengetahui seni pendekatan langsung dan tidak langsung akan menang. Itulah seni bermaneuver.” (Sun Tzu, Art of War)

Antara kekuatan Murtadin yang paling mengancam Muslimin adalah murtadin pimpinan Musaylamah al-Kazzab di Yamamah, yang berjumlah 40 000 orang. Khalifah melancarkan kempen penundukkan murtadin dengan menghantar rejimen Khalid al-Walid ke Utara Tengah Tanah Arab, meliputi kawasan Bani Ghatafan, Asad dan Tayy. Matlamatnya adalah menewaskan Tulayhah ibn Khuwaylid di Buzakha.

Situasi akan buruk buat Muslimin jika Tulayhah membuat persepakatan dengan Musaylamah di Yamamah, sepertimana Musaylamah membuat persepakatan dengan Sajah pada bulan Rejab. Namun sebagai nota, Tulayhah ini di’kerja’kan pada Jamadil Akhir. Apapun, Musaylamah perlu dirantai dari membuat sebarang mobilisasi. Untuk memastikan hal ini, Abu Bakar menghantar Ikrimah ibn Abi Jahal ke Yamamah, dengan arahan mengunci pergerakan Musaylamah di Yamamah dan menanti ketibaan rejimen Syurahbil ibn Hasanah dan Khalid al-Walid.

Hasilnya, walaupun memimpin 40 000 Murtadin Yamamah, berita yang kita dengar mengenai Musaylamah sepanjang tempoh kempen hanyalah dia menewaskan Ikrimah, yang hanya berlaku pada akhir Rejab, iaitu ketika Khalid sudah pun berada di Buthah. Itu pun akibat ketergesa-gesaan bertuntaskan dari keterujaan Ikrimah.

Pergerakan Musaylamah mungkin semakin dirantai dengan adanya gerakan penentangan dari dalam oleh ahli-ahli kabilah Hanifah yang masih Islam, terutama dari salah seorang pembesarnya, iaitu Tsumamah ibn Utsal.

Dengan pergerakan Musaylamah dirantai, dengan bantuan Turaifah ibn Hajiz yang mengawasi bahagian belakangnya (rear-guard), dengan perbatasan Syam dikawal oleh Khalid ibn Sa’id dan ‘Amru al-‘As, dengan Yaman di selatan pula dikawal oleh Fairuz ad-Dailami, Tahir ibn Abi Halah, Masruq al-Akki dll, Khalid al-Walid dapat beraksi dengan cemerlang di Utara Tengah Tanah Arab; menewaskan Tulayhah di Buzakha, menghambat Uyainah ibn Hishn di Ghamrah, mengalahkan Abu Shajra di Naqra, menundukkan Salma Umm Ziml di Zhafar dan membungkamkan Malik ibn Nuwayrah di Buthah, sebelum beliau mara ke Yamamah. Dengan jayanya, Khalifah ‘mengepung Yamamah serta menyekat bahagian lain untuk menolong Khalid al-Walid’.

3. Jiè dāo shā rén ( 借刀杀人) Membunuh orang dengan pisau pinjaman

Serang dengan menggunakan kekuatan pihak lain (kerana kekuatan yang minima atau tidak ingin menggunakan kekuatan sendiri). Perdaya sekutu untuk menyerang musuh, sogok pegawai musuh untuk menjadi pengkhianat, atau gunakan kekuatan musuh untuk melawan dirinya sendiri.

“Bila anda ingin melakukan sesuatu, usahakan agar lawan anda melakukan untuk anda.”

Kerana hakikat bahawa hampir hanya Mekah dan Taif, Madinah dan sekitar sahaja yang masih kekal dalam Islam, di samping beberapa individu di celah-celah keramaian murtadin dalam kabilah masing-masing, Khalifah menyedari bahawa beliau kekurangan tenaga Mujahidin.

Maka, sebagaimana Cao Cao memenuhkan Sungai Yangtze dengan buluh yang berisi pengisytiharan perangnya terhadap Sun Quan dan Liu Bei hingga membawa kepada perpecahan di kalangan pegawai Wu; kelompok mahu menyerah dan kelompok mahu berperang, Khalifah as-Siddiq melakukan hal yang hampir serupa.

Antara perkara pertama yang beliau lakukan selepas dilantik sebagai khalifah adalah mengutus surat kepada wazir-wazir lantikan Rasulullah secara khusus dan masyarakat seluruh kabilah Arab secara umum dengan beberapa kandungan, antaranya:

1) Mengesahkan kewaziran mereka seperti yang dilantik oleh Rasulullah.
2) Peringatan untuk kekal dalam Islam dan menghalang masyarakat dari berpaling dari Islam (murtad).
3) Memberi nota-nota ancaman jika berpaling daripada Islam (murtad).

Secara ringkas, Khalifah me’rally’ seluruh Muslimin untuk bersatu dalam Islam dan bersedia untuk menghadapi atau memberikan tentangan kepada golongan murtad. Sambil pada masa sama, Khalifah memasukkan rasa ragu-ragu dan gerun ke dalam hati orang-orang yang mahu murtad menerusi ancaman-ancaman yang diberikan.

Kepada setiap 11 komander rejimen yang dihantar pula, Khalifah memberi amanat utama:

1) Menyeru Islam apabila tiba di destinasi yang ditetapkan.
2) Melihat kalau-kalau azan dikumandangkan oleh kabilah itu sebelum melakukan serangan.
3) Amanat militari yang dilazimi Rasulullah saw (jangan bunuh kanak-kanak, orang tua, wanita,jangan tebang pokok dll

Hasil dari langkah Khalifah ini yang paling sesuai untuk dinotakan adalah kemenangan di Buzakha dan di Mahrah.

Di Buzakha ketika melawan Tulayhah yang memimpin murtadin dari Ghatafan, Asad dan Tayy, Khalifah terlebih dahulu mengutus ‘Adi ibn Hatim at-Ta’i untuk memujuk ahli kabilahnya kembali kepada Islam. Hasil dari usaha ini, perkampungan Tayy di Pergunungan Aja memberikan 500 pejuang sementara di Jadilah pula memberikan 1000 pejuang kepada Khalid al-Walid, menambahkan jumlah tentera dari 4000 kepada 5500 orang. Malah, pujukan ‘Adi ibn Hatim turut berjaya membuatkan ahli-ahli kabilah Tayy yang berada di kem Buzakha menarik diri dari ikut bertempur bersama Tulayhah. Kesannya, Tulayhah tewas.

Sementara di Mahrah pula, selain memanfaatkan pertelagahan merebut tampuk hierarki yang berlaku di antara dua pemimpin murtadin Mahrah iaitu Musabbah dan Syikhrit, amanat yang disematkan oleh Khalifah kepada para komandernya, atau bagi kes ini, Ikrimah ibn Abi Jahal untuk menyeru Islam terlebih dahulu apabila tiba di satu-satu destinasi membuatkan Syikhrit membawa para pengikutnya untuk menyebelahi Ikrimah dalam memerangi Musabbah. Mujahidin memenangi pertempuran di Mahrah ini.

Khalifah as-Siddiq berhasil menewaskan Musabbah dengan pisau pinjaman dari Syikhrit, dan menewaskan Tulayhah dengan pemalingan tadah tenteranya Tulayhah sendiri.

4. àn dù chén cāng (暗渡陈仓) Diam-diam melewati jalur tersembunyi Chen Cang

Serang musuh dengan dua kekuatan ketumbukan. Yang pertama adalah serangan langsung, sesuatu yang sangat jelas dan membuat musuh mempersiapkan pertahanannya. Yang kedua adalah serangan secara tidak langsung, sebuah serangan yang menakutkan, musuh tidak mengira dan membagi kekuatannya sehingga pada saat-saat terakhir mengalami kebingungan dan kemalangan.

“Di tempat musuh mengabaikan pertahanan, serangan akan berhasil.” (Sun Tzu, Art of War)

Kita boleh melihat sedikit pengaplikasian secara bertahap atas strategi ini menerusi gerakan-gerakan Khalifah dalam menangani krisis di Yaman, yang dihuru-harakan oleh Qays ibn Maksyuh al-Muradi dan ‘Amru ibn Ma’dikarab az-Zubaydi.

Ketika Aswad al-‘Asi memulakan kempennya di Yaman, Qays dan ‘Amru memberikan khidmat kepadanya. Namun, kezaliman Aswad mencecah tahap hingga berlaku pertelingkahan antara dirinya dengan Qays. Aswad kemuncaknya dibunuh oleh Fairuz ad-Dailami, atas bantuan Azad al-Farisiyyah, isteri Aswad sendiri, yang asalnya adalah balu Shahr ibn Baizan, wazir Sana’a yang dibunuh oleh Aswad. Dalam beberapa buku sirah, disebutkan bahawa Qays turut membantu dalam pembunuhan tersebut.

Dengan kematian Aswad, Sana’a dipimpin oleh Fairuz ad-Dailami, Dadzawaih dan Qays. Akibat tamakkan kuasa yang diatasnamakan semangat perkauman (eh, perbangsaan), Qays membunuh Dadzawaih, memaksa Fairuz melarikan diri ke Khawlan dan melancarkan usaha menghapuskan Abna’. Abn’a adalah istilah yang merujuk kepada orang-orang Parsi yang menetap di Tanah Arab dan berkahwin dengan orang Arab. Iya, Fairuz dan Dadzawaih adalah orang Parsi. Ramai Abna’ jadi mangsa Qays.

Qays berleluasa di Sana’a dan Najran, dengan dibantu oleh ‘Amru. Penguasa Muslimin di Yaman digasak; Fairuz berkem di Khawlan, Farwah ibn Missik di al-Ahsiyyah, Tahir ibn Abi Halah dan Masruq al-Akki pula sibuk bergiat di Akk dan Ash’ariyyun, sementara Suwayd ibn Muqarrin digerakkan ke pesisiran utara Yaman. Sambil itu, secara bertahap, Ikrimah bergerak dari Yamamah ke Oman antara bulan Sya’ban – Ramadhan, kemudian menuju Mahrah, dan berada di Abyan pada Syawal. Pada Syawal juga, Khalifah menggerakkan rejimen terakhirnya yang dipimpin oleh Muhajir ibn Abi Umayyah ke Sana’a. Masa yang sama juga, Fairuz ad-Dailami di Khawlan yang dilantik oleh Khalifah untuk memimpin seluruh Muslimin di Yaman, bergerak untuk merebut semula Sana’a, setelah lebih kurang 8 bulan berada di Khawlan.

Dengan mudah, Qays dan ‘Amru diusir, masing-masing membawa diri ke Abyan dan Lahj. Pastinya, mereka diserang hanya oleh Fairuz ad-Dailami, kerana kelak, mereka terkejut melihat ketibaan Muhajir, dan Ikrimah kekal berada di Abyan.

Di Lahj dan Abyan, Amru dan Qays berpakat untuk menyerang Ikrimah yang berada di Abyan, namun menjelang ketibaan Muhajir ibn Abi Umayyah yang mara dari Sana’a, mengejutkan mereka lantas serta-merta mereka menyerah diri.

Jadi, secara ringkas, secara bertahap, Khalifah Abu Bakar as-Siddiq menggerakkan rejimennya untuk checkmate Qays dan ‘Amru. Dengan diam-diam Ikrimah melewati Mahrah dan berkem di Abyan, dengan diam-diam Fairuz mara dari Khawlan menuju Sana’a, dengan diam-diam Muhajir ibn Abi ‘Umayyah memeranjatkan Qays dan ‘Amru.

5. Shàng wū chōu tī (上屋抽梯) Memindahkan tangga setelah musuh memanjat

Dengan umpan dan tipu muslihat, giring musuh anda ke dalam daerah berbahaya. Kemudian, putuskan jalur komunikasi dan jalan untuk melarikan diri. Untuk menyelamatkan dirinya, dia harus bertarung melawan kekuatan anda dan sekaligus elemen alam.

“Berhadapan dengan maut, dia yang bersedia untuk mati akan selamat sedangkan dia yang bertekad untuk hidup akan mati.” (Wu Zheng, Ahli Strategi Dinasti Qing)

Selepas serangan-malamnya ke atas kem murtadin ahli Kindah di Riyaz meraih kejayaan, Ziyad ibn Lubaid sendiri memimpin rejimennya untuk membawa harta rampasan dan tawanan untuk diberikan ke Madinah. Dalam perjalanan, Ash’ats ibn Qays memintas Muslimin, meletakkan Ziyad dalam keadaan bahaya-mendesak. Selepas menerima maklumat mengenai Ziyad, Muhajir ibn Abi Umayyah yang ketika itu sedang dalam perjalanan dari Abyan menuju Ziyad di Hadhramawt pantas memimpin unit kavalri Muslimin, membiarkan Ikrimah memimpin hanya unit infantri, dan bergegas mendapatkan Ziyad. Gerakan pantas Muhajir itu berjaya menyelamatkan Ziyad, dan mengundurkan Ash’ats ke benteng Nujair.

Bergabung dengan rejimen Ziyad, Muhajir mengepung benteng tersebut, mencantas 2 dari 3 gerbangnya. Tidak lama kemudian, Ikrimah pula tiba, mencantas habis ketiga-tiga gerbang keluar-masuk Nujair. Dalam tempoh pengepungan pula, Muhajir menghantar skuadron demi skuadron tentera untuk menundukkan seluruh murtadin kabilah Kindah yang berada di luar benteng Nujair. Ash’ats yang awalnya menentang, kini putus harapan. Dia terpaksa memeterai perjanjian menyerah diri, pada akhir Dzul Qaedah 11 H, sekaligus menutup tirai kempen penundukkan kaum murtad.

Demikian antara yang dapat saya kongsikan. Secara ringkas untuk dinyatakan, selepas kita meneliti sudut-sudut strategi yang dimainkan oleh Khalifah Abu Bakar dengan berbekalkan buku-buku militari seperti Art of War dan 36 Stratagems, nilai kekaguman kita terhadap Khalifah tidak hanya bertuntaskan dari sudut nilai keagamaan sahaja, malah, kita turut tabik hormat kepada beliau dari sudut nilai kebijaksanaan mencatur strategi, sambil sudut sejarah pula membantu kita membuat perbandingan bagaimana Khalifah as-Siddiq menangani ‘pemberontakan dalam negara’ dan bagaimana contoh-contoh sepanjang sejarah menanganinya.

Mencintai para as-Sahabah adalah bahagian dari mencintai Rasulullah saw. Tidak kenal maka tidak cinta. Semoga dengan keluasan pengenalan kita terhadap sisi-sisi hebat as-Sahabah, mencenderungkan kita untuk menghormati, mencintai, mengambil inspirasi dan meletakkan mereka dekat di hati kita.

Rujukan:

Bidayah wa Nihayah: Khulafa’ ar-Rasyidin karangan Imam Ibn Kathir.
The Biography of Abu Bakar as-Siddiq karangan Dr. Ali Muhammad Sallabe.
Khalid al-Waleed Sword of Allah karangan General Akram.
Art of War
36 Stratagems

Artikel oleh Amirzayyanid untuk The Patriots.


Ca Ong – Dewa Paus Orang Vietnam

Setiap budaya nelayan di seluruh dunia mempunyai cara tertentu bagi menjamin keselamatan mereka di laut. Di Vietnam, para nelayan percaya bahawa Ca Ong atau Dewa/Jeneral Laut Selatan mampu melindungi mereka daripada sebarang petaka semasa di laut. Menariknya, haiwan yang mewakili dewa ini mengikut kepercayaan nelayan Vietnam ialah ikan paus.

Tidak diketahui bila dan bagaimana kisah Ca Ong ini bermula. Tetapi ramai percaya ia dikatakan muncul pada abad ke-18 semasa era Dinasti Nguyen. Bakal Maharaja Vietnam, Gia Long sedang berlayar bersama sepasukan tentera apabila kapal mereka dibadai ombak besar.

Disebabkan ombak yang melanda mereka amat kuat, ramai merasakan kapal yang dinaiki akan tenggelam. Pada saat itu, Gia Long dan orang-orangnya hanya mampu berdoa dan mengharapkan keajaiban untuk selamat daripada musibah berkenaan.

Tiba-tiba, seekor ikan paus yang besar muncul dari laut dan menggunakan ekornya sebagai fulkrum untuk membawa kapal ke tempat selamat. Sebagai tanda terima kasih baginda terhadap ikan paus berkenaan, Gia Long mengurniakan gelaran Jeneral Laut Selatan kepada ikan berkenaan. Nama tersebut lama-kelamaan dipendekkan menjadi Ca Ong yang bermaksud Tuan Paus atau Datuk Ikan.

Ada juga berpandangan tradisi menyembah ikan paus ini ada kaitan dengan kebudayaan Champa. Champa merujuk kepada kumpulan individu yang menetap di tengah dan selatan Vietnam sejak abad keempat Masihi.

Bagi pakar orang Champa, Inra Jaka, mereka memuja gajah kerana ia dianggap raja atau Ong di belantara. Justeru, dengan melihat saiz ikan paus dan keupayaannya di lautan, tidak hairanlah mengapa orang Champa memberi penghormatan sama terhadap ikan paus seperti gajah di daratan.

Mengikut legenda yang sama, ikan paus yang menyelamatkan nyawa Gia Long bagaimanapun mati tidak lama selepas itu. Bangkai ikan berkenaan dikatakan pecah kepada tiga bahagian. Satu bahagian hanyut ke kawasan paya Can Gio di kawasan selatan perairan Vietnam, satu bahagian lagi ke perkampungan Phuoc Hai dan satu lagi tiba di pelabuhan Vung Tau.

Di tiga kawasan ini, terdapat sebuah kuil yang didedikasikan kepada Ca Ong. Dan menjadi rutin bagi para nelayan di kawasan berkenaan, mereka akan pergi ke kuil dan memohon kepada Ca Ong agar menjaga keselamatan mereka. melindungi mereka daripada sebarang petaka dan menunjukkan kawasan kaya dengan ikan.

Sejak itulah, terdapat banyak kisah nelayan Vietnam yang mendakwa Ca Ong menyelamatkan nyawa mereka. Salah seorang daripadanya ialah Nguyen Quoc Chinh dari Pulau Ly Son. Pada satu ketika, dia dan 20 orang nelayan menangkap ikan di kawasan perairan berhampiran Kepulauan Spratly.

Malangnya, ribut melanda kawasan perairan tersebut mengakibatkan bot-bot yang dinaiki mereka tenggelam. Dengan laut bergelora dan tak banyak objek untuk berpaut, ramai seakan pasrah menerima takdir mereka.

Tetapi tidak lama selepas kejadian berkenaan, seekor ikan paus muncul di situ. Ini mendorong mereka segera berenang terhadap haiwan berkenaan kerana percaya Ca Ong menyelamatkan nyawa mereka. Selama berhari-hari, mereka berada di atas ikan paus dengan bergantung kepada rumpai laut dan air kencing mereka sebagai makanan ketahanan hidup sebelum diselamatkan pihak berkuasa.

Quoc Chinh memberitahu ikan paus sentiasa dianggap membantu orang yang berdepan kesukaran di laut. Atas sebab itulah, para nelayan Vietnam kadang-kadang menggelar ikan paus sebagai Dewa Laut Selatan.

Disebabkan pengaruh Ca Ong yang kuat dalam aspek kehidupan para nelayan, usah terkejut jika ikan paus diberi upacara penghormatan terakhir setanding dengan orang biasa. Menurut penjaga kuil Ca Ong di Phuoc Hai, Nguyen Ngoc The, orang yang menemui ikan paus mati di laut bertanggungjawab mengebumikannya.

Selain itu, dia juga perlu berkabung atas kematian haiwan berkenaan dan memujanya pada hari ke-49 dan ke-100 kematian ikan paus. Di samping itu, si polan juga harus memberi penghormatan kepada ikan paus pada ulang tahun kematian pertama dan ketiganya sama seperti penghormatan yang diberi kepada datuk dan neneknya.

Tambah Ngoc The lagi, ada ketikanya para nelayan menemui ikan paus yang terkandas di pantai. Kebiasaannya, penduduk akan berusaha membawa keluar ikan paus dan membawa mereka kembali ke laut. Tetapi ada ketikanya, usaha tersebut tidak berhasil kerana itulah tempat mamalia marin terbesar di dunia itu menghembuskan nafas terakhirnya.

Apabila itu berlaku, gendang dan gong dimainkan bagi membantu haiwan berkenaan mati dalam keadaan aman. Kebiasaannya, ikan paus yang mati akan dikebumikan di satu kawasan khas yang dipanggil sebagai perkuburan ikan paus. Tanpa mengira apa spesies ikan paus, kesemuanya dirujuk sebagai Ca Ong.

Menariknya, kisah ikan paus membantu manusia tidak terhad kepada Vietnam semata-mata. Robert McFarlane menerusi bukunya The Wild Places menceritakan kisah dua orang lelaki (ayah dan anak) terselamat di laut selepas kapal layar mereka karam di Teluk Mexico pada 2004. Semasa berada di laut, mereka dilindungi oleh sekumpulan ikan lumba-lumba daripada menjadi mangsa ikan jerung.

Pada 2018, ikan paus kelasa (humpback) menyelamatkan ahli biologi marin Nan Hausen di Cook Island daripada mati lemas. Ikan ini mengangkat beliau naik ke atas kepalanya dan melindunginya dengan sirip pektoral. Sementara seekor lagi ikan paus menghempas ekornya ke permukaan air bagi menakutkan jerung harimau yang berhampiran dengan Hausen.

Jadi, apa yang mendorong ikan paus melindungi hidupan lain di air termasuk manusia? Pakar biologi marin Robert Pitman berpandangan ia berkemungkinan didorong oleh nalurinya yang melindungi anak-anak ikan paus daripada gangguan haiwan pemangsa.

Tetapi amalan memuja Ca Ong kini berdepan cabaran baru seperti perubahan iklim dan ketegangan geopolitik. Wujud sesetengah kes ikan paus mati terdampar di pantai selepas termakan sisa plastik dalam jumlah yang banyak.

Sementara ketegangan geopolitik pula merujuk kepada ketegangan di Laut China Selatan terutama antara Vietnam dengan China. Ada kes nelayan ditahan oleh pihak berkuasa China hanya kerana berlindung di pulau yang ditadbir mereka.

Namun begitu, cabaran terbesar untuk Ca Ong ialah perubahan generasi. Generasi muda hari ini tidak lagi berminat mengerjakan sawah atau turun ke laut sebagai nelayan. Ada yang lebih suka berhijrah ke bandar dan mencari pekerjaan atau membina perniagaan sendiri. Perubahan ini mengakibatkan Ca Ong yang menjadi pujaan sejak sekian lama berkemungkinan akan pupus – satu kehilangan besar buat kebudayaan Vietnam.

RUJUKAN

Humphrey, C. dan Osborne, Z. (2022, 10 Mei). Vietnam’s whale worshippers. Al-Jazeera.